کیللینی ئامانجێکی گەورەی بۆ داهاتوو ئاشکرا دەکات\nجۆرجیۆ کیللینی بەرگریکار و کاپتنی یانەی یۆڤانتۆسی ئیتاڵیا داوا لە هاندەرانی یانەکەی دەکات ئارامگرتنیان هەبێت و بۆ تێپەڕاندنی ئەم دۆخە پێویستیان بە کاتە و ڕاشیدەگەیەنێت، ئامانجی هەیە بەشداری مۆندیالی داهاتوو بکات.\nلە دیدارێکی کورتدا لەگەڵ ڕۆژنامەی سکای سپۆرتی ئیتاڵیا سەبارەت بە ئەنجامە خراپەکانی سەرەتایی ئەم وەرزەی یانەکەی، کیللینی وتی: پێویستە لەم زەریا نائارامەدا پارێزگاری لە مانەوەی کەشتییەکەمان بکەین، بڕواشم وایە دەتوانین ئەم دۆخە تێپەڕێنین.\nلە درێژەی قسەکانیدا کاپتنەکەی خانمەپیرەکە باسی لەوە کرد، بۆ گەڕانەوەی هاوسەنگی بۆ یانەکەیان پێویستی بە کاتە و بەڵام لە بەختی ئەوان لەم کاتەدا کەس ئارامگرتنی نییە.\nلە بەشێکی دیکەی قسەکانیدا بەرگریکارەکەی ئازۆری سەبارەت بە بەشداریکردنی لە مۆندیالی 2022ی قەتەڕ ئەوەی خستەڕوو، ئەگەر بتوانێت بە باشی مەشقەکانی بکات و لە یاریکردن لەگەڵ یانەکەی بەردەوام بێت ئەوا دوور نییە بەشداری ئەو پاڵەوانێتییەش بکات.\nلە کۆتایی قسەکانیدا لەبارەی ئەوەی هەستەی دوای بردنەوەی نازناوی یۆرۆی بۆی دروست بووە کیللینی وتی: پاش بردنەوەی ئەو نازناوە نموونەییە، هەستێکی تایبەتم هەیە و ئەم دەستکەوتە وا دەکات هەرگیز نائومێد نەبیت.


تیمی ئابوریی بایدن؛ چەپگەرا، فراوانگەرا، یان هەردووکیان؟\n01:17 - 08/02/2021\nتیمی ئابوریی بایدن؛ چەپگەرا، فراوانگەرا، یان هەردووکیان؟\nتیمە ئابورییەکەی جۆبایدنی سەرۆکی ئەمریکا ریشەیەکی چەپ و سۆشالیزمیان هەیە. چوار ژن و دوو رەشپێست لەم تیمەدا هەن. تیمەکە میراتێکی لە کابینەکەی حکومەتی باراک ئۆباما، سەرۆکی پێشووی ئەمریکا بۆ ماوەتەوە، ئەویش هاوڕێیەتی و پاراستنی ژینگەیە و دەبێت لە بڕیارداندا رەچاوی ئەم میراتە بکەن. وا چاوەڕوان دەکرێت، دراوی ئەلیکترۆنیش چوار ساڵی پر لە داکشان بەخۆیەوە ببینێت، چونکە وەزیری گەنجینەی ئەمریکا نەیارێکی سەرسەختی ئەم دراوەیە و بە یەکێک لە هۆکاری سپیکردنەوەی پارەی دادەنێت.\nلەگەڵ هاتنە سەرکاری جۆبایدن و ئەندامانی کابینەکەی لە کۆشکی سپی، گومانێکی زۆر سەبارەت بە تیمی ئابوری سەرۆکی ئەمریکا هاتووەتە کایەوە. ئایا بەرنامە و ئامانجەکانی ئەم تیمە لە چوار ساڵی داهاتوودا چین؟. تیمی ئابوری بایدن بریتین لە "جانێت یەلەن"ی وەزیری گەنجینەی ئەمریکا، "نیرا تاندن"ی بەرپرسی ئۆفیسی رێکخستن و بودجەی ئەمریکا، "واڵی ئادیەمۆ"ی جێگری وەزیری گەنجینە، "سیسیلیا روس"ی سەرۆکی ئەنجوومەنی راوێژکارانی ئەمریکا، "هیزەر بوشی و جەیرد بێرنشتاین" ئەندامانی ئەنجوومەنی راوێژکارانی ئەمریکا و "برایان دیز" بەڕێوەبەری ئەنجوومەنی ئابووریی نیشتمانیی ئەمریکایە. خاڵی سەرنجراکێش لەم تیمەدا ئەوەیە یە کە چوار کەسیان ژنە و دووانیان رەشپێستن.\n"جانێت یەلەن"ی وەزیری گەنجینەی ئەمریکا\nخاتوو جانێت یەلەن تەمەنی 74 ساڵە، ژنێکی ئابوریناسی ئەمریکایە، سەرۆکی بانکی ناوەندی ئەمریکا بوو لە ساڵی 2014 بۆ 2018. ئەو یەکەمین ژن بوو کە توانی لەسەر کورسی سەرۆکایەتی بانکی ناوەندی دابنیشێت. بەچاوخشاندنەوە بە بەرنامەکانی یەلەندا لە ماوەی سەرۆکایەتی بانکی ناوەندیدا دەتوانین بڵێین لەو ساڵانەدا بانکی ناوەندی ئەمریکا بارودۆخێکی جێگیری بەخۆیەوە بینیوە. خاتوو یەلەن بیروباوەڕێکی ریشەی سۆشیالیستیشی هەیە. لە راپۆرتێکدا سەبارەت بە ماوەی سەرۆکایەتی "یەلەن" هاتووە، لە کۆنفرانسێکی هەواڵیدا رایگەیاندووە، جیاوازی چینایەتی لە ئەمریکا گەشتووەتە باڵاترین ئاستی خۆی لەماوەی سەدەی رابردوودا. جیاواز لەوەش، یەلەن بەیەکێك لە لایەنگرانی پەسەندکردنی پکێجی هاندەری ئابوریی ناودەبرێت. بە دڵنیایەوە لەگەڵ هاتنە سەرکاری یەلەندا، پاکێجێکی زیاتری هاندانی ئابوریی لە ئەمریکا پەسەندکرا. یەلەن یەکێک بوو لە رەزامەندانی پاکێجی هاندانی ئابوریی دارایی بەبڕی سێ تریلیۆن دۆلار، کە بانکی ناوەندی ئەمریکا لە کۆتاییەکانی ساڵی 2013دا بۆ ئابوریی ئەمریکای پەسەندکرد. ئەمەش دەتوانین بە هەواڵێکی خۆش بۆ ئاڵتون و کانزاکانی دیکە دابنرێت.\nجانێت یەلەن نەیارێکی سەرسەختی دراوە ئەلیکترۆنییەکانە\nهەروەها یەلەن یەکێکە لە نەیارەکانی دراوی ئەلیکترۆنی "دراوە موشەفەرەکان یان دراوە کۆددارەکانیشیان پێدەوترێت". ئەو دراوە ئەلیکترۆنییەکانی وەک بتکۆین وەک پاکێجێکی گونجاو بۆ سپیکردنەوەی پارە دەزانێت. رەنگە بوون بە وەزیری گەنجینە ئەمریکا بەمانای سنوردارکردنی بەکارهێنانی دراوە ئەلیکترۆنییەکانە.\nهەندێک لە شیکەرەوەکان لەو باوەڕەدان کە دابەزینی بەهای بتکۆین لە 40 هەزار دۆلارەوە بۆ 30 هەزار دۆلار، بەهۆی بەفەرمی بوون بە وەزیری "یەلەن" بووە.\n"نیرا تاندن"ی بەرپرسی ئۆفیسی بودجە\nنیراتاندن لە دایکبووی 1970یە و لە ئێستادا تەنها 51 ساڵە. دووەمین ژنی تیمە ئابورییەکەی بایدنە. نیرا یاسای خوێندنەوە و شارەزاییەکی زۆری لە ئابوریدا نییە. بە تێڕوانین بە ڕۆڵی تاندن لە تیمە ئابورییەکەی بایدندا، چاوەڕوان ناکرێت کاریگەرییەکی بەرچاوی لە سیاسەتە ئابورییەکانی حکومەتدا هەبێت.\nجێگری گەنجینە: واڵی ئادیەمۆ\nئەدیەمۆی 39 ساڵەی رەشپێست، کاندیدی جێگری گەنجینەی ئەمریکایە. بڕوانامەی هونەری لە زانکۆی بێرکڵێ بەدەستهێناوە و دواتریش دکتۆرای لە زانکۆی یەڵی یاسایی وەرگرتووە. یەکێکیش بووە لە ئەندامانی کابینەکەی ئۆباما و وا چاوەڕوان دەکرێت دوانەیەکی گونجاوبن لەگەڵ "جانێت یەلەن". خاڵی سەرەنجراکیش لێرەدا ئەوەیە کە وەزیری گەنجینەی ئەمریکا ژنە و جێگرەکەشی ژنێکی رەشپێستە، هەندێک ئەمە وەک هەوڵێک بۆ دژایەتیکردنی رەگەزپەرستی لە ئەمریکا دەبینن.\nسەرۆکی ئەنجوومەنی راوێژکارانی ئەمریکا: سیسیلیا روس\nسیسیلیا روس، هەم ژنە و هەم رەشپێستە، لە ئێستادا 57 ساڵە و بڕوانامەی بەکالۆریۆس، ماستەر و دکتۆرای لە ئابوریدا لە زانکۆی هارڤارد بەدەستهێناوە. لەماوەی سەرۆکایەتییەکەی باراک ئۆبامادا، یەکیك بوو لە ئەندامانی ئەنجوومەنی راوێژکارانی ئەمریکا، لە ئێستاشدا بووەتە سەرۆکی ئەم ئەنجوومەنە.\nبەڕێوەبەری ئەنجوومەنی ئابوریی نیشتمانی: برایان دیز\nبرایان دیزی 42 ساڵە، دکتۆرای لە زانکۆی یەڵی یاسای بەدەستهێناوە و لە ئێستادا بەڕێوبەری ئەنجوومەنی ئابوری نیشتیمانی ئەمریکایە. ئەم ئەنجوومەنە راستەوخۆ لەژێر چاودێری سەرۆکی ئەمریکادایە. سەرۆکی ئەمریکا بڕیارە گرنگە ئابورییەکانی بە راوێژی ئەندامانی ئەم ئەنجوومەنە دەدات. سەرۆکی ئەم ئەنجوومەنە سەرۆکی ئەمریکایە و بەڕێوبەرەکەشی برایان دیزە، هەروەها زۆرێک لە ئەندامانی کابینەکەش، وەک ئەندامی ئەم ئەنجوومەنە بەشداری کۆبوونەوەکان دەکەن.\nبڕیارە ئابورییەکانی بایدن بەکام ئاراستە دەبێت؟\nبە تێڕوان لە پێکهاتەی تیمی ئابوری بایدن و نزیکی بیروباوەڕی کەسەکانی ئەم تیمە لە ئامانجە چەپەکانەوە، دەتوانین پێشبینی بکەین لەماوەی ساڵانی داهاتوودا، ئابوری ئەمریکا، بە تەواوی فراوان دەبێت. زۆرترین ئەندامانی تیمی ئابوری بایدن بەرگری لە دەستوەردانی حکومەت لە هاندانی ئابوریدا دەکەن. لەلایەکی دیکەوە، گرنگترین بڕیاری حکومەتەکەی بایدن، کە بەشێوەیەکی میراتی لە حکومەتکەی ئۆباماوە بۆی ماوەتەوە، پەیوەستە بە ژینگەوە. بڕیارە بەشێکی گرنگی ئەوسەرمایەیەی کە پێویستە بۆ پەرەپێدانی ژێرخانەکانی گونجاو لەگەڵ دۆستی ژینگە، دەبێت لە رێگەی قەرزکردن لە بازارە داراییەکانەوە دابین بکرێت، ئێستا کاتی پەرەپێدانی ژێرخانی ئابورییە. بە رەچاوکردنی خێرای گۆرانکارییەکان لە ئەمریکا و ئەو هەلبەز و دابەزە سەیرانەی لە بازارەداراییەکاندا، پێدەچێت گەڕانەوەی ئەمریکا بۆ رابردوو تێچووی بوێت.


جارێكی دیكە تووشبوون بە كۆرۆنا لە هەرێم زیادی كرد 25 حاڵەتی مردن تۆماركراوە – تۆڕی میدیایی خەڵک\nهەرێم؛ بە پێی ئامارەكان توشبوون و مردن بە كۆرۆنا زۆر زیادی كردووە\nهەرێم؛ لە 24 كاتژمێری ڕابردوودا 32 حاڵەتی مردنی بە كۆرۆنا تۆماركراوە\nلە هەرێم تووشبووی یەك ڕۆژی كۆرۆنا لە هەزار كەس نزیك دەبێتەوە\n2020/10/29 - 8:00 PM\nبەڕێوەبەرایەتی تەندروستی سلێمانی، گیانلەدەستدانی سێ ئەندامی خێزانێك لە ماوەی كەمتر لە هەفتەیەكدا بە كۆرۆنا ڕادەگەیەنێت، ئەمەش بە دووەم حاڵەتی لەو جۆرە لە شاری سلێمانیدا دادەنرێت.\nیاد نەقشبەندی، وتەبێژی تەندروستی پارێزگەی سلێمانی لە لێدوانێكدا ڕایگەیاند”دوو كچ و دایكێك دوای توشبوونیان بە ڤایرۆسی كۆرۆنا و مانەوەیان لە نەخۆشخانە، لە ماوەی شەش رۆژدا هەر سێكیان گیانیان لەدەستدا”.\nبە وتەی یاد نەقشبەندی”سەرەتا دایكیان توشی كۆرۆنا بووە و پاشان دوو كچەكەی توشبوون و هەرسێكیان بەهۆی ناجێگیری تەندروستیان لە ماوەی شەش رۆژدا گیانیان لەدەستداوە”.\nئەمەش لەكاتێكدایە كە لە ماوەی چەند رۆژی رابردوودا، لە حاڵەتێكی هاوشێوەدا لە پارێزگەی سلێمانی، سێ ئەندامی خێزانێك دوای توشبوونیان بە ڤایرۆسی كۆرۆنا گیانیانلەدەستدا بوو.\n2020/10/29 - 7:30 PM\nجێگری سەرۆك ئەركان لە وەزارەتی پێشمەرگە ڕایدەگەیەنێت ، سبەی كۆتا كاروانی چەك و پێداویستی سەربازی ئەمریكایە ، كە دەگاتە دەست وەزارەتی پێشمەرگە بۆ پڕچەككردنی هەردوو لیوای 14 و 16ی سەربە وەزارەت ، كە پێشتر دوو لیوا پڕ چەك كراون و هێشتا 8 لیوای دیكەش ماوە پڕچەك بكرێن .\nلیوا قارەمان كەمال، جێگری سەرۆك ئەركان لە وەزارەتی پێشمەرگە رایگەیاند، لەچوارچێوەی پڕچەككردنی لیواكانی وەزارەتی پێشمەرگە، كە بڕیارە 12 لیوا پڕچەك بكرێت، سبەی كۆتا بەشی ئەو چەك و پێدوایستیە سەبازیانە دەگاتە وەزارەتی پێشمەرگە، كە بۆ پڕچەككردنی لیواكانی 14 و 16 دابینكراوە، پێشتر بەشێكی زۆری هاتووە.\nوتیشی ،” پێشتر هەر یەك لە لیواكانی 1 و 2ی وەزارەتی پێشمەرگە پڕچەككران، هەموو پێدوایستیە سەربازییەكانیان لەلایەن هێزەكانی ئەمریكا و هاوپەیمانان بۆ دابینكراوە، بۆ دوو لیوای دیكە كە 14 و 16 هەمان پێداویستی دابین دەكرێت”.\nڕاشیگەیاند، هێشتا 8 لیوای دیكەی وەزارەتی پێشمەرگە ماون دوای ئەم 4 لیوایە، كە لە لایەن هاوپەیمانانەوە پڕچەك بكرێن.\nئاشكراشیكرد، مانگی داهاتوو سەرجەم پێدوایستیە سەربازییەكانی پر چەككردنی ئەو دوو لیوایە دەچێتە بواری جێ بەجێ كردنەوە .


بەشى موڵکایەتى و زەوى و زار – به‌ڕێوه‌به‌رايه‌تى گشتى شاره‌وانيه‌كانى سلێمانى\nبەڕێوەبەرایەتیى گشتیى شارەوانیەکانى سلێمانى و ئەرک و چالاکى یەکان\nزۆرێک لە ئێمە زانیارى تەواومان لەبەردەستدانیە سەبارەت بەو بەش و هۆبانەى کە بەڕێوەبەرایەتیی گشتیى شارەوانیەکانى سلێمانى بونیان هەیە .\nفەرمانبەران وەک سەربازێکى ون کارەکانیان بەو پەڕى لە خۆ بوردەیەوە ئەنجام ئەدەن.\nلەم ڕاپۆرتەدا ئەرک و کارەکانى بەشى موڵکایەتى و زەوى و زار تان پێ ئاشنا دەکەین.\nبەشى موڵکایەتى و زەوى و زار:\n١ – هۆبەى زەوى و زار .\n٢- هۆبەى موڵکایەتى .\nهۆبەى زەوى و زار لە ٦ فەرمانبەر پێک هاتووە هەر فەرمانبەرێک ماندوو نەناسانە لە ئەرکدایە و بەشێوەیەکى ڕێک و پێک ئەرکەکانیان ئەنجام دەدەن.\nفەرمانبەرانى بەشەکە پێک هاتوون لە :\nهۆبەى زەوى و زار :\nشارا حسین حەسەن / لێپرسراوى بەشى موڵکایەتى و زەوى و زار .\nبنار غریب عەرەب / لێپرسراوى هۆبەى زەوى و زار.\nخەرمان عوسمان عزیز.\nنیاز نورالدین محمد.\nهەنار عبدالله مەحمود .\nگوڵاڵە یاسین على .\nهۆبەى موڵکایەتى :\nیاسین محمد على / لێپرسراوى هۆبەى موڵکایەتى.\nسۆما نورى عبدالله.\nڕاژان اسماعیل عبدالله.\nئیش و کارەکانى بەشى موڵکایەتى و زەوى و زار :\n١- ڕەزامەندى لەسەر تەرخانکردنى زەوى بۆ چین و توێژەکان کە پێشنیار دەکرێت لەلایەن شارەوانی شاروشارۆچکەکان کە ڕەزامەندى تەرخانکردنى زەویان هەیە و مامەڵەکانیان یاساین.\n٢- پەسەندکردنى کۆنوسى تیروپشکى تایبەت بە دابەشکردنى زەوى و گێرانەوەى بۆ شارەوانى پەیوەندى دار بەمەبەستى ئەنجامدانى کارى پێویست.\n٣- وەرگرتنى ڕاى شارەوانى شار و شارۆژکەکان سەبارەت بە داواکارى ئەوهاوڵاتیانەى کە داواى گواستنەوەى فەرمانى تەرخان کردنى زەوییەکەیان دەکەن بۆ شارەوانیان وە دواى لارى نەبونیان ڕەزامەندى لەسەر گواستنەوەى فەرمانى تەرخان کردنى زەوى یەکە دەدرێت لەسەر ڕۆشنایی نوسراوی سەرۆکایەتی ئەنجومەنی وەزیران بەژمارە (٢٣٠٤)لە ٣٠\_٩\_٢٠١٠ بەپێی ڕێنمایەکان .\n٤-بەرزکردنەوەی ئەو نوسراوانەی کەلە دەسەڵاتی بەڕیوە بەرایەتی گشتی دا نیە بۆ وەزارەتی شارەوانی و گەشتو گوزار بەمەبەستی راو فەرمانیان لەسەر بابەتە کە یان ڕێنمایی کردنمان بۆ چۆنیەتی مامەڵەکردن لەگەڵ کێشەی زەوی هاوڵاتیان .\n٥- ڕەزامەندی لەسەر گواستنەوەی فەرمانی تەرخانکردنی زەوى ئەو هاوڵاتیانەی کە کۆچی دووایان کردوە بۆ سەرناوی وەرەسە کەیان بەپێی دابەش نامەی شەرعی .\n٦- وەڵامدانەوەی ئەو نوسراوانەی کەتایبەتن بە داوای زەوی هاوڵاتیان و لەفەرمانگە جیاوازەکانەوە ئاراستەمان دەکرێت .\n٧-ڕاست کردنەوەی ناوی هەڵەی ئەو هاوڵاتیانەی کەناوەکانیان لەفەرمانی تەرخانکردنی زەویەکەیان بەهەڵە هاتوە بەپێی پێناسەو ڕەگەزنامەکانیان لەلایەن لیژنەی تایبەت بەراستکردنەوەی ناوی هەڵەی چین و توێژەکانی کۆمەڵ.\nئیش وکاری هۆبەی موڵکایەتی :\n١-ڕەزامەندی لەسەر تەرحانکردنی زەوی بۆفەرمانگە حکومیەکان وڕێکخراوەکان و مزگەوت دوای وەرگرتنى ڕای بەڕێوەبەرایەتی نەحشە دانانی ئاوەدانى پارێزگاری سلێمانی لەروو پلانسازیەوە و تەواوکردنی سەرجەم کارە یاساییەکان .\n٢-پەسەند کردنی بڕیاری ئەنجومەنی شارەوانی شاروو شارۆچکەکان .\n٣-وەڵامدانەوەی ئەونوسراوانەی کەتایبەتن بە ڕاستکردنەوەی ڕوبەری مووڵک یەکگرتن و جیاکردنەوەی زەوی لەگەڵ گۆرینی ڕەگەزی زەوی .\n٤- أستحداث و کردنەوەی شارە وانی .\nسەرەڕای ئیشو کارىی بەش و هۆبەکان وەک فەرمانبەری یاسای هەڵدەستین بە بینینی داوا لە دادگاکان و لیژنەی لێکۆڵینەوەو ئامادە بوون لەبنکەی پۆلیس بۆ وەرگرتنی ووتە سەبارەت بە کێشەی تایبەت بە شارەوانیە کان .


ئەمریکا و روسیا، سوریا و عێراق، کەرکوک و عەفرین بەرەو کوی..؟\nهەواڵ / چاوی تۆ :: 17/03/2018 :: 295 جار بینراوە\nدواڕۆژ، چاوی تۆ\nئەگەر ڕووداوەکانی کەرکوک و عەفرین لەسەر ئاستی بەریەککەوتنە لۆکاڵیەکان بخوێنینەوە ئەوا دەکەوینە هەڵەیەکی قورس و جۆرێکە لە خلیسکێن بەسەر ڕووداوەکاندا، ئەگەر نەتوانین ئەو هێزانە بدۆزینەوە کە لە پشتەوە ئاراستەی وەکیلەکانیان دەکەن، کە دەکرێت لە نێوان هێزە گەورەکاندا بەرژەوەندیی هاوبەش و بەرژەوەندیی دژ بەیەک بدۆزینەوە، ئەو کات دەتوانین بگەینە ئەنجامێک.\nئەمریکا و ڕوسیا دوو دژ و دوو دۆستن. دەتوانین دژ بگۆڕین بە ململانێ و دۆستیش بگۆڕین بە هاوبەرژەوەندی، هەموو ئەمانە لەسەر دوو ئاست ڕوودەدەن، ئاستێکیان: خۆیان دایرێکت لە ناو یارییەکەدان و ئاستێکیان: بە وەکیلەکانیان دەیکەن. وەکیلەکانیش دەزانن کە کارتن بەڵام ئەوانیش دەیانەوێت ببن بە کارتێک کە بەرژەوەندیی خۆیانی تیابێت. سەرزمینی نمایشی ئەم شانۆییانە سەرزەمینی سوریایە و دەکرێت پشتی کەوالیس زۆر شوێنی تریش بگرێتەوە بە تایبەت یەمەن و لیبیا کە دەتوانین بە چەند هەنگاوێک جیایبکەینەوە .\nبەرژەوەندیی هاوبەشی ڕوسیا و ئەمریکا (دوو دۆست).\n1- لەسەر ئاستی چەکی ناوەکی هەردووکیان هاوبەرژەوەندین و لەبەردەم ترسێکی هاوبەشدان، بە تایبەت کۆریای باکور.\n2- لەسەر ئاستی عێراق و سوریا و یەمەن و لیبیا هەردوولایان دەیانەوێت هەمان نەخشەی سیاسی سایکس-پیکۆ بێت و جۆرێک لە فیدڕاڵی هەبێت.\n3- هەردوولایان بەرژەوەندیی گەورەیان هەیە لەگەڵ ئێران و بە جۆرێک لە جۆرەکان دژایەتی ئەمریکا بۆ ئێران لە چوارچێوەی ڕاگەیاندن زیاتر دەرناچێت، ئەمەش سینارێوی نێوان خۆیانە.\n4- هەردوولایان باشترین کارت بەدەستیانەوە کوردە لە عێراق و سوریا كە مامەڵە بەم کاڵا و کارتەوە دەکەن.\n5- هەردوولایان لە ڕووی جیوپۆلەتیک و ڕێگای گواستنەوەوە تورکیا زۆر بە گرنگ دەزانن.\n6- هەردوولایان دەیانەوێت چ عێراق و چ سوریا وڵاتێکی یەکگرتوو بێت و سیادەی پارێزراو بێت.\n7- هەردوولایان چەکفرۆشن و پێویستیان بە بازاڕی جەنگ هەیە تا کاڵا سەربازییەکانیان ساغبکەنەوە، بۆیە بەرژەوەندییان لە مانەوەی جەنگدا هەیە.\n8- هەردوولایان پێیانوایە دەبێت میراتگیریی عوسمانی و سەفەوی (تورکیا و ئێران) بە هاوسەنگی ڕابگرن، حوکمی ئەم ناوچەیە نەکەوێتە ژێر دەستەڵاتی یەکێکیان.\n9- هەردوولایان پێیانوایە دەبێت ئۆپیک و نرخی نەوت و غاز لەژێر حوکمی بەرژەوەندیی هاوبەشی خۆیان بێت لە ڕێی وەکیلەکانیانەوە.\n10- هەردوولایان هاوبەرژەوەندین کە هیلالی شیعە و سوننە هاوسەنگ بێت.\n11- هەردوولایان مامەڵە بە کارتەکانیانەوە دەکەن و کڕین و فرۆشتنی پێدەکەن.\nململانێی نێوان ڕوسیا وئەمریکا (دوو دژ)\n1- هەردوولایان دەیانەوێت کە چوونە سەر مێزی گفتوگۆ کارتی زیاتریان پێ بێت.\n2- ئێران: ئەگەر ئێران وەکیلی ڕوسیا بێت ئەوا بە حوکمی هاوسەنگیی هێز دەبێت تورکیا ببێت بە وەکیلی ئەمریکا، بەڵام ئێران توانیویەتی وەک وەکیلی ڕوس تا ئاستێک بەرژەوەندییەکانی لەگەڵ ئەمریکاش گرێ بدات، بەتایبەت لەسەر بەرەی سوریای دیموکرات و دژی دروستبوونەوەی داعش، بۆیە ئەمریکا ئەگەر پێشتر وەک تاک جەمسەر دەستەڵاتی گەورەی هەبووبێت ئەوا ئێستا بووتەوە بە دوو جەمسەری و دەبێت هەموو ئاستەکان ڕابگرێت. ناتۆ-یش ئەوە دەزانێت کە ئەندامێکی خۆی و سوننەکان لە پشت داعشەوەن و سوننە ماڵی ناتۆی شێواند، وەک بینیمان هەموو تەقینەوە خۆکوژییەکانی ئەوروپا و ئەمریکا سوننە بوون و شیعە هیچ مەترسیەکی بۆ دروستنەکردوون. لەسەر ئاستێکی تر کە دژە، ئێران بەردەوام پەرە بە چەکە ناوەکیەکانی دەدات و بوونێکی سەربازی و سیاسی و ئابوریی هەیە لە یەمەن و لیبیا و سوریا و عێراق و فەلەستین و لوبنان. ئەمریکا دەیەوێت نەهێڵێت ئێران زیاتر فراوان بێت. ڕوسیا پشتگیریی دەکات و لەسەرێکەوە دەیەوێت وەک کارتێک بەرامبەر سوننەکان، بە تایبەت تورکیا، بەکاریبێنێت.\n3- تورکیا: ئەگەر تورکیا درێژکراوەی ناتۆ و ئەمریکا بووبێت، ئەوا ئێستا لەبەر بەرژەوەندییەکانی خۆی دەیەوێت یاریی بکات. دەیەوێت ببێت بە کارتی دەستی ئەمریکا. لەبەرامبەردا ئەمریکا کار بە ئاراستەی تواندنەوەی دۆسیەی کورد لە بۆتەی سوریایەکی عەرەبی-دا دەكات کە مەرجەکانی تورکیا دابین بکات، بۆیە ئەمریکا لەبەردەم دوو بژاردەدایە و دەبێت هەردووکی ڕابگرێت، لە ڕێی کوردەوە پێگەی بەهێزی هەبێت لە سوریا و بگاتە دەریای سپی، بۆیە تورکیا دەبێتە ئەو سەزەمینە جیوپۆلەتیکییەی کە بۆ ئەوروپا و ئەمریکا گرنگە.\n4- عەفرین و کەرکوک: ئەگەر بەرژەوەندیی چ ئەمریکا و چ ڕوسیا لە یەکێتی فیدڕاڵی تورکیا بێت ئەوا کارتەکان لە نێوان ئێران و تورکیا دەگۆڕێتەوە بە گڵۆپی سەوزی ئەمریکا و ڕوسیاوە، خۆ ئەگەر کەرکوک لە بەرامبەر عەفرین-دا بێت وەک دوو کارتی گۆراوە لە نێوان تورکیا و ئێراندا، ئەوا دواجار مێزی سەر گفتوگۆی ڕوسیا و ئەمریکا و ئێران و تورکیا کارتەکان لەئیستادا گرنگترینیان کوردە، بۆیە ئەوەی دەگوزەرێ چ لە عێراق و چ لە سوریا، ململانێی نێوان دوو جەمسەرەکەیە و پڕە لە سیناریۆ.\nدواجار دوای هاتنەوەی ڕوس بۆ سەر ساحەی ململانێکان، دەتوانین بڵێن جارێکی تر دوو جەمسەریی دروستدەبێتەوە. کورد لە یەک جەمسەردا ئەستێرەی بەختی درەوشاوە بوو، بەڵام دوو جەمسەریی، کورد دەبێتە کارتی دەستیان. ئێستە لە عێراقدا هەڵبژاردن دەکرێت و دوای ئەم هەڵبژاردنە کورد وریانەبێت سیادەی هەرێم نامێنێت و دەچینەوە سەر پلێت و دەگاتە ئەوەی سەرانی دەستەڵاتداری هەرێم بدرێنە دادگا. عەفرین ئەگەر بتوانێت خۆڕاگربێت تا دەگاتە ئەوەی ببێتە کەیسێکی ئینسانیی گەورە، ئەوا ناکەوێت، بەڵام دواجار لە ڕێی ڕێککەوتنی روسیا و ئەمریکاوە کورد دەخەنەوە بەردەست ئەو حکومەتەی کە حوکمڕانی سوریا دەبێت وەک عێراق.\nماوەتەوە بڵێن دوا لووتەکەی کورد قەندیل-ە و وا ئیستا ئێران و تورکیا ڕێککەوتوون کە دوای هەڵبژاردنەکان هێرشی بۆ بکەن، ئەڵبەت ئێران لە ڕێگەی عێراقێکەوەیە کە ئەمریکاش لەسەر هەمان مێزی ڕێککەوتنە و روسیایشی تێدایە. بۆیە بە ڕای من دواجار کورد لە سوریا دەچێتەوە ناو سوریایەکی یەکگرتوو و هەرێم سیادەی نامێنێت و پەکەکەیش ناچار دەکەن بە دانوستان لەگەڵ تورکیا. چونکە کارتی مامەڵەکان تەنها کوردە و ئەوەشی ماوەتەوە جێگەی ئومێدبێت کە ڕووبەڕووی ئەم هاوکێشە و ئەم ڕێککەوتنانە بێتەوە، خۆڕاگریی عەفرین و قەندیل-ە.


وتووێژ:سینگاپوور - ویکیپیدیا، ئینسایکڵۆپیدیای ئازاد\nپێویستە ناوی ئەم وڵاتە بکرێ بە (سینگاپورا) وەک ئەوەی لەزمانی رەسمی (مالای) دا هاتووە و هەروەها وەک چۆن ئەم وڵاتە لە سروودی نیشتیمانی ناوی دێنن بڕواننە ڤیدیۆی سرودی نیشتیمانی سینگاپورا . (با حەقی کەس نەخۆین و هەمووکات بەو ناوە ڕازی نەبین کە لە زمانی ئینگلیزی دا هاتووە :) )— ئەم لێدوانە لەلایەن SirwanV واژوونەکراوە. (لێدوان • بەشدارییەکان)\n@Calak: چی دەڵێیت؟--◂ ئێپین وتووێژ♬ ٠٩:٤٥، ٥ی کانوونی یەکەمی ٢٠١٧ (UTC)\nلەو دیو چۆنە؟--چالاک وتووێژ ١١:٠٥، ٥ی کانوونی یەکەمی ٢٠١٧ (UTC)\nمن لە کتێبی قوتابخانە بە سنگاپورا بیستوومە، ھەروەک ناوەکانی تر چۆن گۆڕاون (بۆ نموونە بە ئایسلەند دەڵێین ئایسلەندا)، بەڵام ھەردووکیشی بەکاردێت. بەس ئەگەر ناوەکە خۆیان وای پێ دەڵێن ئەڵێم با ئێمەش ئەوە دابنێینەوە.--◂ ئێپین وتووێژ♬ ١٥:٠٠، ٥ی کانوونی یەکەمی ٢٠١٧ (UTC)\nئەوەی بۆ من گرنگ بێ ئەمەیە نابێ ستانداردی دووانەمان ھەبێ. یانی ئەگەر بڕیارە ناوێک دابنێین خۆیان وای پێ دەڵێن دەبێ بۆ ھەموو وڵاتەکان ئاوا بێ. دەنا بۆ ھەموویان ناوی ئینگلیزی بێ. بە بڕوای من ناوی خۆماڵی کێشە زۆر ساز دەکا بۆ نموونە دەبێ بەلجیکا چ لێ بکەین؟ ئەی نەمسا؟ سویس چی؟ بەڵام ئەگەر یەک زمان بکەین بە پێوەر کێشە کەم دەبێتەوە. ئەگەر چی لێرەدا گرنگە بزانین زۆرینەی کوردیش دەڵێن چی و زۆر فاکتۆری تر... . لێرەشدا بێلایەنم.--چالاک وتووێژ ٠٧:٣٤، ٦ی کانوونی یەکەمی ٢٠١٧ (UTC)\nوەرگیراو لە «https://ckb.wikipedia.org/w/index.php?title=وتووێژ:سینگاپوور&oldid=593357»\nئەم پەڕەیە دواجار لە ١٣:٣٨ی ٢٤ی تشرینی یەکەمی ٢٠١٨ نوێ کراوەتەوە.


کۆچی دوایی دایک و خێزانی شه هیدی رێگای رزگاری کوردستان له ناوچه‌ی شنۆ\nزایینی: ٢٠-١٢-٢٠١٦ - هەتاوی: ١٣٩٥/٠٩/٣٠ - ١٣:٠٣ تاران قه‌باره‌ی فۆنت:\nکورستان میدیا: خێزانی شەهید سۆفی قادر ئیسماعیل زادە و دایکی شەهید سولەیمان ئیسماعیل زادە لە ناوچەی شنۆ کۆچی دوایی کرد.\nبەپێی هەواڵی گەیشتوو بە ماڵپەڕی کوردستان میدیا؛ رۆژی دووشه‌ممه رێکه‌وتی ٢٩/٩/١٣٩٥دایه فاتمه شه‌ریفی خێزانی شه هیدسۆفی قادر ئیسماعیل زاده و دایکی شه هید سولێمان ئیسماعیل زاده پێشمه‌رگه‌ی حیزبی دێمۆکراتی کوردستانی ئێران له ناوچه ی شنۆکۆچی دوایی کرد.\nناوبراو کەسایەتییەکی خۆشناو و نیشتمان په روه ر و وه فادار به رێبازی شه هیدانی کورد و کوردستان و جێگەی ڕێزی خەڵکی ناوچە بوو.\nشه هید سۆفی قادر هاوسەری دایە فاتمە له شه ڕی نه غه ده لە ساڵی ١٣٥٨ی هەتاوی شەهید بوو.\nشه هید سولێمانی کوڕی دایە فاتم پێشمه رگه‌ی حیزبی دێمۆکراتی کوردستانی ئێران له شاری شنۆ له دایک بوو کە بەداخەوە له رێکه وتی٢٥/٧/١٣٦١ پاش چەند مانگ ئەشکەنجە و مانەوە لە ڕەشچاڵەکانی ڕێژیمی تاوان له شاری ورمێ ئێعدام کرا؛گڵکۆی شەهید سولەیمان له شاری شنۆدایه.\nحیزبی دێمۆکراتی کوردستانی ئێران پرسه وسه ره‌خۆشی خۆی له بنه‌ماڵه وخزم وکه‌س وکاری ناوبراو ده‌کات وخۆیان به شه‌ریکی خه‌میان ده‌زانێت.


سکانسێن - ویکیپیدیا، ئینسایکڵۆپیدیای ئازاد\nمەبەست لە سکانسێن ھەمان(Skantzen Hallstahammar)(سکانتزێن)ە. سکانسێن، ناوچەیەکی گەشتیارییە لەستۆکھۆڵم، کە مۆزەخانە و باخچەی ئاژەڵان و باخچەی کەلتوری کراوە لە خۆدەگرێت، لەلایەن ئارتۆر ھازێلیۆس دروستکراوە، لەڕێکەوتی ١١ تشرینی یەکەمی ١٨٩١ بۆیەکەم جار کرایەوە، ناوی سکانسێن لەناوی تەپۆڵکەیەکەوە خوازراوە لەلایەن کاڕڵی چواردەھەم یۆھان ناوی لێنڕاوە، کەمەبەست لێی باخچەیەکی یاریکردنی منداڵانەبووە کەتەنھا بۆ کوڕەکەی خۆی ئۆسکار درووستی کردبوو، تا یاری لەناودا بکات، ئەوتەپۆڵکەیە یاخود ئەم باخچەیە ئێستا (٢٠١٤)کەوتۆتە ناو ڕێزبەندی تەپۆڵکەکانی ستۆکھۆڵم بەناوی ھۆخیۆ، کە ١٤٠ کۆشک و باڵاخانەی جیاواز لەخۆ دەگرێت، کە نوێنەرایەتی نمایشی تەلارسازی تەواوی ئەسکەندەنافیا دەکەن، کە سەردەمێکی زۆڕ کۆنیان ھەیە وەک تەلارەکانی (Vastveitloftet)کە لەھەر ھەموویان کۆنترە بۆ ساڵانی ١٣٠٠ ز دەگەڕێتەوە، سکانسێن سەرچاوەیەکی ئابووری باشی ھەیە بەھۆی گەشتیاڕانەوە، کە لەداھاتی خۆی ساڵانە پەرەی پێ دەدرێت، وەک زیادکردنی مۆزەخانە و ئاژەڵی جۆڕاوجۆر، لە ١یۆلیۆی ١٩٦٣ وەک بەشێک بەمۆزەخانەی باکور (Nordiska museet) لکێندرا، یەکێک لەشوێنە ھەرەسەرنج ڕاکێشەکانی ستۆکھۆڵم ھەژمار دەکرێت.\n٢ بەشی مێژووی سروشتی سکانسێن\n٣ بەشی ئاژەڵناسی سکانسێن\n٤ شایی و دانسی تیڤۆڵی لە گالیێن\n٥ خانووی گوندنشینان\n٦ خزمەتگوزاری گشتی\n٧ فڕۆشگای کەلتوری سکانسێن\n٨ کۆشک و فریاگوزارییە جۆربەجۆرەکان\n٩ ئاھەنگە شاھانییەکان لە سکانسێن\n١٠ ڕووداو و گەشتیاران\n١١ نمایشەکانی سکانسێن\nئارتۆر ھازێلیۆس یەکەم بەڕێوەبەری سکانسێن، بەپەڕەموچەکانی یۆلیۆس کرۆنبێرگ کێشراوە.\nدەروازەی وەرزشی پیران .\nئارتۆر ھازێلیۆس بەھۆی سکانسێنەوە توانی بەشێکی زۆڕ لە کەلتور و ڕۆشەنبیری سوێدی لە لەناوچوون بپاڕێزێت، کە بەخۆی لەئەنجامی گەشتێکی ھاوینە لە ١٨٧٢ بەتەواوی سوێد ھەموو لایەنەکانی سوێد و ئەسکەندەنافیای کۆکردەوە، سەرەتا لە شوێنێک نمایشی کردن بەناوی (Drottninggatan 71) لەستۆکھۆڵم لەژێڕ ناونیشانی (باڵەکانی داڤیدسۆن) دواتر ناوەکەی گۆڕدرا بۆ مۆزەخانەی باکور (١٨٨٠) ئەمیش دوای ئەوەی لەلایەن خودی پاشا وە شوێنێکی تایبەتی بۆ دیاریکرا، دواتریش لەوێش شوێنەکەی گۆڕدرا بۆ شوێنێکی تر بەھۆی داواکردنەوەی زەویەکە لەلایەن خاوەنەکەیەوە کەئەندام پەرلەمانێک بوو، بۆیە ناچاربوون شوێنێکی تر دیاری بکەن و ھەموو دەستکەوتەکانی تێدا نمایش بکرێت، بۆ ئەم مەبەستە کوخی بێکسێل دروستکرا کەیەکەم مۆزەخانەی کراوەی سوێد بوو، ئێستا بۆتە بەشێک لەمۆزەخانەی ڤاڕبێرگ.\nھەنگاوی دواتر بۆ بەدەست ھێنانی ڕووبەرێکی فڕاوانتر بۆ پاڕاستنی تەلار و بالاخانە کەلتورییەکان دەستنیشان کردنی ئەم پارچە زەویەبوو کە ئێستا پێی دەڵێن سکانسێن، بەڵام سکانسێن ھەروەک بەشێک لە مۆزەخانەی باکور مایەوە تاوەکو ١ یۆلیۆی ١٩٦٣ کە بوو بە باخچەیەکی کەلتوری سەربەخۆ.\nسەرەتا سکانسێن بەھەموو بەشەکانییەوە ڕووبەرەکەی ٢٩٤٩٣ مەتر چوارگۆشەبوو.\nلە ساڵی ١٨٩٢ ڕووبەرەکەی فراوان کرا بۆ ١٧٤٤١١ مەتری چوارگۆشە لەلایەن بەرێوەبەر بێلڤێدەرێ، ئێستاش ڕووبەرەکەی ٣٠ ھێکتارە.\nلە ڕێکەوتی ١٧ یۆنیۆی ١٩١١ کاتژمێر ١٩:٣٠ لەشانۆیەکی کراوە یاری کراوەی لێ کرایەوە بەناوی(Värmlänningarna).\nبەشی مێژووی سروشتی سکانسێن[دەستکاری]\nسەگاوێک لەسکانسێن ١٩٠٨، پیاوێکی پۆشتە لەگەڵ شوانێک لەوێنەکە دەرچوون، ئەوکات بەشێک بوو لە مۆزەخانەی باکور. ناونیشانی وێنە لە مۆزەخانە: NMA.0048348\nلە ساڵی ١٨٥٠ وەک بەشێکی بچوک باخچەیەکی ئاسایی گیانلەبەران درووستکرا، لەگەڵ ھەندێک لە شانۆگەری و وێنەخانەی داخڕاو، کە گیانلەبەران لەناو قەفەزێکی بچوک بەندکرابوون، دواتر پەرەی زیاتری پێدرا.\nلەماوەی ساڵی ١٨٩٤ حەوزێکی ئاوی بۆ زیادکرا بۆ نمایشی گیانلەبەرە ئاویەکان.\nتا ساتی کردنەوەی باخچەکە لە ١٨٩١ تەواوی گیانلەبەران ھی ناوەوەی سوێد بوون، دواتر ھەندێ لە ئاژەڵ و گیانلەبەری دەرەوەی سوێدیان ھاوردەکرد، وەک مامزی ئەمەریکایی.\nلە ١٩٠١ بەشێوەیەکی بەرچاو جۆڕ و بڕی گیانلەبەرانی زیادکرا وەک ورچی جەمسەری و ورچی سێرک و جۆرەھای تر.\nبەشی ئاژەڵناسی سکانسێن[دەستکاری]\nھۆڵێکی داخراوی سکانسێن.\nلە ساڵی ١٩٢٤ بەشێوەیەکی فەرمی باخچەی گیانلەبەرانی کرایەوە، کەجۆڕەھا گیانلەبەری سەمەرەیان ھاوردەکرد وەک مەیمونی بایۆن و مەیمونی بچوک کەپێشتر خەلکی ئەسکەندەنافیا نەیانبینیبوو، لە ژووڕێکی داخراو نمایش دەکران کە خەڵک ناویان لێنابوو (ماڵی ئاژەڵەکە) دواتر حەوزێکی زۆڕ زیادکران بۆ نمایشی جۆڕەکانی ماسی، ھێنانی ئاژەڵە جۆڕبەجۆرەکانی وەک کیسەڵ و بەبەغا و باڵندەی ڕەنگاو ڕەنگ زیاتر بەناوبانگی کرد، ئەوکەش و ھەوایە سروشتییەی دروستیان کردبوو وەک ئەوەوابوو کە لەناوەڕاستی دارستانێک بیت.\nھەرچەندە لە ١٨٦٠ فیلیان ھاوردەکردبوو بەڵام لە ١٩٣٠ بەھێنانی فیلی ئەفەریکایی و زەبەڵاح ژمارەی گەشتیارانی بۆ ئاستێکی زۆڕ بەرزکردەوە.\nشایی و دانسی تیڤۆڵی لە گالیێن[دەستکاری]\nسکانسێن تەنھا بە باخچەکەی گیانلەبەران نەناسرابوو، بەلکو ڕووبەرێکی فراوانی تەرخانکراوبوو بۆ یاری منداڵان و یارییە ئاگرینیەکان و پیاسەی ئێوارانی گەنجان، گالیێن شوێنێکی تایبەت بوو بۆ شایی و دانس کە گەنجانی سوێد سەردانیان دەکرد، جگە لەھەبوونی نەخش و نیگار و دروستکردنی شێوەی گیانلەبەران لەسەر ڕوخساری منداڵان.\nسکانسێن جگە لە نیشاندانی تەلاری شارەکانی سوێد، شێوەی خانوو و ماڵە گوندنشینەکانی سوێدی لێ نیشان دەدرا، گوندەکانی تەواوی سوێد لە باکور و باشور و ناوەڕاستی سوێد. کە خۆی لە ٤٠ خانوو دەبینێتەوە.\nسکانسێن لەگەڵ ھەموو نمایشە جۆربەجۆرەکانی چەندین کافتریا و کۆشکی خواردەمەنی و دەرمانخانە و بنکەی تەندروستی لەخۆ دەگرێت، بۆ زیاتر خزمەتکردنی گەشتیاران.\nفڕۆشگای کەلتوری سکانسێن[دەستکاری]\nکۆگایەکی فڕۆشتنی پێداویستی جەژنی لەدایک بوون.\nلە ساڵی ١٩٣٠ بۆ یەکەم جار فڕۆشگایەکی لێ کرایەوە کەتایبەت بوو بە پێداویستییەکانی جەژنی لەدایک بون و چەژنی سەری ساڵ و بۆنەتایبەتییەکانی تر، پاشان وەک نەریتێکی لێ ھات و تاوەکو ئەمڕۆ پەرەی پێ دەدرێت.\nکۆشک و فریاگوزارییە جۆربەجۆرەکان[دەستکاری]\nدەرمانخانەی کرۆنان:دەرمانخانەیەکی دێرینی سکانسێنە، کەتاوەکو ئەمڕۆ لەشوێنی کۆنی خۆی ماوە.\nنانەواخانە:نانەواخانەیەکی کۆنی سکانسێنە کەوتۆتە گەڕەکی سۆدێرماڵم لە سکانسێن.\nمیتۆلۆژیا ئەسکەندەنافیا، قوللەیەکی بەرزی شەش نھۆمییە لە ساڵی ١٨٩٢ دروستکراوە، لەلایەن یۆھان ئێریک سۆندرلۆند ھێلکاری کراوە، وەک بنکەیەکی پزیشکی بەکاردەھات، سەرەتا ناوی برادا بلیک بوو دواتر ناوەکەی گۆڕدرا بۆ میتۆلۆژیای ئەسکەندەنافیا.\nچاپخانە و نامەبەر:تەلارێکی بورجوازییە لە ١٨٤٠ دروستکراوە، بەستراوە بە خانەی چاپ و نامەی ماڵان.\nئاھەنگە شاھانییەکان لە سکانسێن[دەستکاری]\nیادی ڕۆژی نیشتمانی سوێد لە سکانسێن، ٢٠٠٩ کە شا و شاژن بەشداربوون.\nڕووداو و گەشتیاران[دەستکاری]\nنیوپەیکەری ئارتۆر ھازێلیۆس دامەزرێنەری سکانسێن، لەلایەن پەیکەرساز یۆھان ئەکسێڵ وێتەرلوند دروستکراوە.\nبەشداربووانی ویکیپیدیا، «Skansen»، ویکیپیدیای سوێدی. سەردان لە ٥ی ئایاری ٢٠٢٠.\nوێپگەی فەرمی سکانسێن\nوەرگیراو لە «https://ckb.wikipedia.org/w/index.php?title=سکانسێن&oldid=686456»\nئەم پەڕەیە دواجار لە ١٧:٠٤ی ٥ی ئایاری ٢٠٢٠ نوێ کراوەتەوە.


خۆپیشاندەرانی عێراق رووبەڕووی شوێنکەوتوانی سەدر دەبنەوە\nموقتەدا سەدر دیسان هه‌ڵوێستی خۆی پێچه‌وانه‌كرده‌وه و کەوتە دژایەتی خۆپیشاندەرانی عێراق لەسەر دیاریکردنی محەمەد عەلاوی به سەرەکوەزیران.\nعێراقیەکان لەو شارەی بە بنکەی موقتەدا سەدر دادەنرێت، شاری سەدر، وێنەکانی ئەویان شێواندووە. [وێنەکە لەسەر تۆڕە کۆمەڵایەتیەکان بڵاوبۆتەوە]\nسەرەڕای پشتیوانیكردنی سەرەتای بۆ خۆپیشاندانەکانی عێراق، پیاوی ئایینی عێراقی بەدناو بە حولحولی بوون، موقتەدا سەدر دواتر پشتیوانیی خۆی کشاندەوە، کە بووە هۆی لێدانی زەبرێکی بەرچاو لە جەماوەریبوونی خۆی لەنێوعێراقیەکاندا، وه‌ك پسپۆڕان دەڵێن.\nوتیان لەکاتێکدا ئەم مامەڵەیە لە سەدر چاوەڕوانکراو بوو، کە ناسراوە بەوەی هاوپەیمانێتیەکانی دەگۆڕێت، ئەوە روونە کە لەئێستادا پشتیوانیی پیاوی بژاردەی ئێران بۆ عێراق دەکات.\nبه‌گوێره‌ی ئاژانسی فرانس پرێس، خۆپیشاندەرانی دژی حکومەت پێنجشەممە (6 شوبات) بەڵێنیاندا بەردەوامبن لە شەپۆلی ناڕەزایی لەکاتێکدا حەوت چالاکوانی هاوڕێیان ناشتن کە لە شەوێك لە تووندوتیژییدا کوژران و پشتیوانانی سەدر تۆمەتبارکران به ئه‌نجامدانی.\nدڵسۆزانی سەدر هەڵمەتیان بردە سەر کەمپێکی خۆپیشاندان لە شاری نزرگەی نەجەف له عێراق لە ئێوارەی چوارشەممەدا.\nماوەیەکە عێراقیەکان تووڕەییەکی زۆر دژی موقتەدا سەدر دەردەبڕن، ئەمەش دوای ئەوەی پشتیوانی خۆی بۆ خۆپیشاندانەکان کشاندەوە و بووە هاوپەیمانی میلیشیاکانی سەر بە ئێران. [وێنەکە لەسەر تۆڕە کۆمەڵایەتیەکان بڵاوبۆتەوە]\nكارمه‌ندانی پزیشكیی شارەکە وتیان حەوت خۆپیشاندەری دژە حکومەت بە فیشەك بۆ سەریان یان سنگیان کوژران و بە دەیانی دیکە بریندارکران. لەو پشێوییەدا، خێوەتەکان کە ماوەی چەند هەفتەیەك بوو خۆپیشاندەرانی تێدا دەخەوتن، سوتێنران.\nرۆژنامەوانانی ئاژانسی فرانس پرێس وتیان پشتیوانانی سەدر بەردەوامبوون و خۆیان شوێنەکەیان داگیرکرد.\nخۆپیشاندەرێکی دیکە دووشەممە کوژرا لە پێکداداندا لەنێوان ئەو دوو لایەنەدا لە شاری حللە له باشور.\nسەدر، کە پیاوێکی میلیشیا بوو، گۆڕا بۆ سیاسەتمەدار، سەرەتا پشتیوانیی له خۆپیشاندانەکانی دژی حکومەت کرد کاتێك لە تشرینی یەکەمدا به‌رپابوون، بەڵام کتوپڕ هەفتەی رابردوو جیابووه‌وە لەو بزووتنەوەیە.\nدواتر پشتیوانیی كرد لە محەمەد عەللاوی وەك سەرەکوەزیرانی دیاریکراوی نوێی وڵات، ته‌واو پێچەوانەی زۆرینەی خۆپیشاندەران کە ئەو سیاسەتمەدارە وەك کەسایەتییەکی نێو فەزای سیاسی رەتدەکەنەوە.\nلە شاری دیوانیەی باشور سێشەممە دووبه‌ره‌كییه‌كه سەریکیشا بۆ شەڕكردن به مشتەکۆڵە لەنێوان خۆپیشاندەرانی دژە حکومەت و پشتیوانانی سەدردا، کە بە کڵاوە شینەکانیان دەناسرێنەوە.\nپۆلیس دەستێوەردانی کرد بۆ جیاکردنەوەی دوو لایەنەکە، بەڵام خۆپیشاندەرانی لاو کەوتنە دروشم وتنه‌وه دژی سەدر و بەرپرسانی عێراقی و ئێرانیش، کە تۆمەتباریاندەکەن بەوەی پشتیوانی ده‌كه‌ن له هەڵکوتانە سەری حکومەت دژی خۆپیشاندەران.\nعەلاوی، 65 ساڵ، لە 1 شوبات دیاریکرا دوای دوو مانگ له بنبەستی سیاسی لەسەر ئەوەی کێ جێی سەرەکوەزیرانی پێشوو عادل عەبدولمەهدی بگرێتەوە کە تشرینی دووەم دەستی لەکار کێشایەوە.\nجێبەجێکردنی کارنامەی ئێران\nپشتیوانانی سەدر هێرشیانکردە سەر خۆپیشاندەران و رێگرییانکرد لەوەی هیچ لافیتەیەك بەرزبکەنەوە دژی دیاریکردنی عەلاوی، بەجۆرێك پەرلەمانتاری عێراقی باسم خه‌شان بە مامەڵەیەکی "باندگه‌رایانه" له‌قه‌ڵه‌میدا.\nبە دیارونای وت توڕەیی جەماوەر لە باشوری عێراق دژی کارەکانی بزووتنەوەی سەدرییەکان لە بەهێزبووندایە دوای ئەوەی چەند وێنە و ڤیدیۆیەك بڵاوکرایەوە پیشانیان دا چۆن سه‌درییه‌كان لێدان و چەقۆوه‌شاندن و هێرشکردن بەکارده‌هێنن دژی خۆپیشاندەرانی عێراق، لەنێویاندا خوێندکارانی کچ لە زانکۆی بەغدا.\nخۆپیشاندەرانی عێراق ماوەیەكە دروشمی دژ به ئێران دەڵێنەوە تا سەرکۆنەی سەدر بکەن، کە تۆمەتباریدەکەن بەوەی دڵسۆزی رژێمی ئێرانە.\n"فەرمان لەوانەوە وەرناگرین كه لە ئێران دادەنیشن" و "هەموویان لابەرن" لەنێو ئەو دروشمە جەماوەرییانەدان کە لەنێو مەیدانەکانی خۆپیشانداندا دەبیسترێن.\nچالاکوان ئەحمەد حەقی کە هەماهەنگی خۆپیشاندانەکان دەکات لە مەیدانی حەبوبی لە ناسریەی پارێزگای زیقار، وتی: "سەدر کارنامەی ئێرانیەکان جێبەجێدەکات کە مەبەستی کۆتاییهێنانە بە خۆپیشاندانەکان."\nبە دیارونای وت: "هه‌وڵده‌دات دڵسۆزی خۆی بۆ ئێران بسەلمێنێت نەك بۆ عێراق."\nحەقی وتی لەوکاتەوەی فەرماندەی هێزی قودسی سوپای پاسدارانی شۆڕشی ئیسلامی ئێران، قاسم سوله‌یمانی کوژراوە، سەدر سوپای مەهدی خستۆتەوەکار، دوای نزیکەی دەیەیەك لە هەڵوەشاندنەوەی، "هەرچەندە ئەم میلیشیایە تۆمەتباربوو بە تاوانی قێزەونی تائیفی".\nسه‌در پشتیوانی خۆشی کشاندەوە له خۆپیشاندانەکانی دژی حکومەت، کە بووە هۆی ترس لەوەی بەبێ پشتیوانی سیاسیی ئەو، کاربەدەستان بەرەو سەرکوتکردنی خۆپیشاندانەکان ملبنێن -- لەڕاستیشدا وابوو، لەماوەی چەند کاتژمێرێکدا پۆلیسی دژە ئاژاوە هەوڵیدا وروژمبکاتە نێو خێوەتەکانی خۆپیشاندانەوە.\nحەقی وتی لەئێستاشدا سەدر فەرمانی بە شوێنکەوتوانی کردووە خۆپیشاندانەکان سەرکوتبکەن بە پاساوی ئەوەی "دزەکاریان تێدایە کە کار بۆ کارنامەی بیانی دەکەن".\nوتی: "تۆمەتەکانی سەدر دژی خۆپیشاندەران رێك وەك ئەوانەی [رابەری باڵای ئێران عەلی] خامنەئی وایە، کە له‌قه‌ڵه‌میدان بە گێره‌شوێن و داوای لە حکومەتی عێراق کرد سەرکوتیان بکات."\nحەقی وتی: "ئێمە کارەکانی سەدر وەك هیچ شتێك نابینین جگە لە جێبەجێکردنی ویستی ئێران."\nشاری سەدر دژی سەدر هەڵدەستێت\nبەهێزترین دروشمەکان دژی سەدر لە شاری سەدر بەزرکرانەوە، کە گەڕەکێکی خۆرهەڵاتی بەغدایە، رۆژی دووشەممە و کاتێك خۆپیشاندەرانی عێراق وێنەی ئەو پیاوە ئایینیەیان دڕاند لەسەر شەقامەکان، هەروەها نیشانەی "X"یان لەسەر هەندێکیان دانا.\nچالاکوانان بڕگەی "دیموکراسیەتی تەواسی"یان بڵاوکردەوە، وەك ئاماژەیەك بە کوتەك و تێڵایانه‌ی -- کە لە شێوەزاری عێراقیدا بە "تەواسی" ناودەبرێن -- پشتیوانانی سەدر بەکاریاندەهێنن بۆ هێرشکردنە سەر خۆپیشاندەران.\nپسپۆڕێكی عێراقی، محەمەد تەمیمی وتی: "کێ باوەڕی دەکرد ئەم جۆرە دروشمانە لە ناوچەكانی سەدر بوترێنه‌وه کە بە پێگه‌ی ئەو دادەنرێن."\nبە دیارونای وت وێنەی سەدر، کە زۆر کاری کردووە تا خۆی لە سەرکردەکانی دیکەی میلیشیا جیابکاتەوە وەك قەیس خەزعەلی سه‌ركرده‌ی عەسائیب ئەهل حەق و سەرۆکی حەرەکه‌ت نوجەبا، ئەکرەم کەعبی، بەمدواییانە زۆر شێواوە.\nوتی خەڵكی عێراق لەئێستادا سه‌در وەك "جیاواز نابینن لەوانیدی" و وتیشی ئەو پیاوە ئایینییە "ناوبانگی خێزانەکەی لەکەدارکردووە".\nوەك ئاماژەیەك بە خراپبوونی جەماوەرێتی و شکۆی سەدر، کەسایەتیە باڵاکان لەنێو بزووتنەوەی سەدرییەکاندا، لەنێویاندا ئەسعەد ناسری، رەتکردنەوەی خۆیان راگەیاندووە بۆ پابەندبوون بە فەرمانەکانی ئەو پیاوە ئایینییەوە بۆ کشانەوە لە خۆپیشاندانەکان.\nتەمیمی وتی: "پێموایە سەدر باش ئاگادارە لەوەی دەیکات." ئاماژەشیکرد بەوەی "بەیاننامە و تویتەکانی، کە سەرلێشێواو و دژبەیەکن، ئاماژە بەوە دەکەن كه لەئێستادا هەوڵی ئەوە دەدات ببێتە پیاوی ئێران لە عێراق".


2019-01-21 [02:43 AM]\nنووسينى: ئاریان فه‌ره‌ج\nكشانەوەی دوودڵانە و مەرجداری ئەمریكییەكان لە سوریە و خۆقایمكردنەوەیان لە عێراق، سەردان و بەسەركردنەوەی هەموو ئەو ووڵات و هێز و نێوەندانەی بە دۆستیی خۆیان دەزانن، ئاماژەی خۆكۆكردنەوە و بەرنامەسازییەكی ئەمریكیانەیە لە ناوچەكەدا. لە بەرامبەریشدا سەردان و هەوڵی ئێرانییەكانیش بە هەمان گوڕ و تینی نەیارەكەیان لە ئارادان. چاودێرانی سیاسی پێیانوایە ئامانجی هەوڵەكانی ئەم قۆناغەی ئەمریكا كەمكردنەوەی هەژمونی ئیرانە لە سوریە، لە عێراق، لە لوبنان و جێیەكانی دیكەش، رێگرتنە لە هەر نزیكبونەوەیەكی توركی ئیرانی، زامنكردنی زێدەبەرهەمییە لە نەوتی سعودیەدا تا بۆشایی ئێران لە بازاڕی نەوتدا پڕبكاتەوە. بێگومان ئامانجەكانی ئێرانیش پێچەوانەن.\nلەو نێوەندەدا عێراق موبتەلاو گیرۆدەی یەكەمی ئەو ململانێ نەخوازراوەیە. بە لای شیعەوە ئیران ووڵاتێكی دۆست و هاومەزهەب و هاو شتگەلی دیكەشن، لای بەشێكیشان مەرجەع و قیبلەگاهیانە. بەلای كوردەوە ئیران جیا لەوەی دراوسێ و هاوكاریی زۆرێك لە رۆژە سەختەكان بووە، بە لای بەشێكیشەوە شەریكی بازرگانی و هاوشتگەلێكی دیكەیە، بە لای سوونەشەوە دوای عەیامێك شەڕ لە دژی ئەمریكا كە بە قازانجی ئیران كەوتەوە، رەنگە چیتر ئامادەی دوبارەكردنەوەی تەجروبەی بێ سەمەری (مقاوەمەی موحتەل) نەبن ولەوە زیاتر ماڵی خۆیان وێران نەكەن. هەرچی ئەمریكاشە جیا لەوەی زلهێزە، بە حوكمی ئەوەی رزگاركەری عێراقیشە، وجود و هەژمونی بەسەر عێراقدا وەك ویسایەت و دیفاكتۆیەكە و رەتناكرێتەوە.\nئەو هێزگەلەی لە ئیران نزیكن و لە ئەنجومەنی نوێنەراندا بەهێز و لە سەر زەوییش خاوەن میلیشیای پڕ چەكن، لە هەوڵی ئەوەدان پڕۆژە بڕیارێك لە ئەنجومەنی نوێنەران تێپەڕێنن كە داوای چوونەدەرەوەی هێزە بیانییەكان (كە مەبەستیان هێزی ئەمریكایە) لە عێراق دەكات بە هەرێمی كوردستانیشەوە.\nلە نێو ئەم كەین و بەینەدا، ئیستقرارخوازانی عێراق بە كوردیشەوە بە دوای سەقامگیری و ئارامی دەگەڕێن نەك ئەوەی خاكەكەیان دیسان ببێتە سەرزەمینی یەلاكردنەوەی ململانێ سەختەكان.\nهاوخیتابیی كورد لەم هەلو مەرجەدا لە هەر كات گرنگترە، پەلەكردن لە پێكهێنانی حكومەت و رێكخستنەوەی نێوماڵ، دەبێ بەشێكی چیتر لە دواخستن نەهاتووی ئەو لێكنزیكبونەوە و لێكگەیشتنە بێت كە رەوشەكەو بەرژەوەندی خەڵكی كوردستان لە حزبەكانی دەخوازێت و دەبێ ئەولەویەتی هەموو لایەك بێت.\nئەم هەواڵە 7576جار خوێندراوەتەوە


ئیدارەدانی قەیران لە سیاسەتی دەرەوەی ئەمریکا لە کتێبەکەی جۆن بۆڵتن – Dengekan\nbyDenegkan\tJune 29, 2020\tGeneral, Opinion\nجۆش رۆگن – واشنتن پۆست\nلە ئینگلیزییەوە: ئومێد بۆتانی\nخراپ مامەڵە کردن لە سیاسەتی دەرەوە ى ئەمريكا ، سەرگوزوشتەی چیرۆکێکی رەخنەیی و توانج ئامیزە لە کتێبەکەی جۆن بۆڵتن، ” ئەو ژوورەی تێیدا روویدا: یادەوەرییەکانی کۆشکی سپی”\nراوێژکاری پێشوی ئاسايشى نيشتيمانى ئاشکرای دەكات، مامەڵەکردنی ئیدارەی تڕەمپ بۆ دۆخی سوریا، پشتگوێخستنێکی زۆر گەورە و کێماسیەکی ترسناک و داچۆرانی ئەخلاقی سياسى ئیدارەکە دەردەخات.\nلە ووتەكانى بەردەوام دەبێت و دەڵێت : ئێمە دەمانزانی تڕەمپ دەربارەى سوريا چۆن بيردەکاتەوە،. چونکە سەرۆک تڕەمپ کە بە ئاشکرا گووتی سوریا هیچ نیە جگە لە ” خۆڵ و مەرگ” لە رۆژی یەکەمەوە دەیویست ئەو ٢٠٠٠ سەربازە ئەمریکییەی لەو ووڵاتەن بکشێنێتەوە، بێ گوێدانە دەرەنجامەکان. رۆن بوو دەیویست سەرکەوتنى پێشوەختە بە سەر دەوڵەتی ئیسلامیدا رابگەیەنێت.، هەرەوەها پێدانی گۆڕەپانی جەنگ بە هەر کەسێک کە بیەوێت بێتە ناوی و تاوەكو بڵێت ئامانجەکانی هاوپەیمانیەتیەکەمان پێکا.\nئەو کتێبە تەنها باسی ئەو وردەکارییە ناخۆشانە ناکات سەبارەت بە تێنەگەیشتن و خراپ ئیدارەدانی تڕەمپ بۆسیاسەتی دەرەوەی ئەمریکا لە سوریا، بەڵکو ئەو كێماسییە قوڵەی لە نێو تیمەکەیدا هەبوو كە لە هەمووی مەترسیدارتر بوون کەچى لە کتێبەکەی باسنەکراوە- ئەوەیە کە هیچ هەوڵێکی راستەقینە لە لایەن ئیدارەی تڕەمپەوە نەبووە بۆ چارەسەکردنی قەیرانی سوریا و هاوڵاتيانى.\nلێدوانەکانی تڕەمپ دەریدەخات کە بەشێوەیەکی دروست لە بارودۆخی سوریا تێ نەگەیشتووە و گرنگی پێ نەداوە. تڕەمپ هەستا بە بڕینی ٢٠٠ ملیۆن دۆلار کە بۆ بەرقەرارکردنی ئاساییشی ناوچە ئازادکراو و بێسەروبەرەکانی سوریا تەرخانکرابوو، چونکە رایگەیاند ‘ دەمەوێت ووڵاتی خۆمان ئاوەدان بکەمەوە نەک ووڵاتانی دیکە’. تڕەمپ هیچ کات پێی وانەبووە کە ویلایەتە یەکگرتووەکان بەرژەوەندیی هەیە لە شەڕ کردن دژ بە دەوڵەتی ئیسلامی. دەیگووت ” ئێمە داعش دەکوژین بۆ ووڵاتانێک کە دوژمنمانن”، بە تەنیاش هەستی خۆی دەربڕی دەربارەی ئەو هێزەی کە لە سوریا هاوپەیمانە لە گەڵ ئەمریکا. ” من حەز بە کوردەکان ناکەم. ئەوان لە عێڕاقیەکان را دەکەن، لە تورکەکان را دەکەن، تەنها ئەو کاتە را ناکەن کە فڕۆکە ئێف- ١٨ەکانمان هەموو دەوروپشتییان بۆردومان دەکەن.\nبڕیاری تڕەمپ بۆ لێدانی رژێمی ئەسەد بۆ جاری دووەم دوای بەکار‌هێنانی چەکی کیمیاوی لە دژی هاوڵاتیانی سڤیل ئەو کاتە بوو کە بۆڵتن هەفتەیەک بوو دەستبەکارببوو وەک راوێژکاری ئاسایشی نیشتیمانی. بۆڵتن کارەکەی بە تێکشکاو پێناسەکرد. جێم ماتێسی وەزیری بەرگری ئەوکاتیشی بەوە تۆمەتبارکرد کە بە جووڵەی بیرۆکراتی هەڵبژاردەکانی لە بەردەم تڕەمپ کەمکردەوە، بۆڵتن گەیشتبووە ئەو دەرەنجامەی کە ئەوە بەس نەبوو بۆ وەستاندنی رژێمی ئەسەد لە دووبارە بەکار‌هێنانەوەی چەکی کیمیاوی.\nترەمپ هەوڵیدا لە دوا ساتەکان بکشێتەوە دوای رازیبوونی هاوپەیمانەکان . گووتی ” ئەو کارە هیچ دەرەنجامی نابێت”\nبڕیاری تڕەمپ لە دیسێمبەری ٢٠١٨ بە کشانەوەی تەواوی ئەمریکا لە سوریا و دانوستاندنەکانی لە گەل رەجەب تەیب ئەردۆگانی سەرۆکی تورکیا چیرۆکی تەواو بێزارکەربوون بۆ بۆڵتن، ” ئەوە قەیرانێکی کەسی بوو بۆ من” بۆڵتن . بەڵام نەک لە بەرئەوەی کە چی روودەدا لە سوریا. بەڵکو بە پێی لێکدانەوەی بۆڵتن، ” وێنە گەورەکە وەستاندنی ئێران بوو”.\nبۆڵتن دەڵێت: رۆن دێرمری بالیۆزی ئیسڕائیل پێی گووتم ئەوە ناخۆشترین رۆژم بووە تا ئێستا لە سەردەمی ئیدارەی تڕەمپ.”\nپەیوەندییە تەلەفۆنییەکانی تڕەمپ لە گەڵ ئەردۆگان تێکەڵەیەکی بێزارکەر بوون لە پەیامی ناڕوون و لێکدانەوەی بێ ناوەڕۆک. تڕەمپ ویستی تورکیا شەڕی دژ بە دەوڵەتی ئیسلامی تەواو بکات و هێرشیش نەکاتە سەر کوردەکان. ( دواتر، تورکیا راستەوخۆ هێرشی کردە سەر کوردەکان لە کاتێکدا داعش خۆی رێکخستبۆوە). بۆڵتن قسەی زۆر توندی بە جێمس جێفری نێردەی تایبەتی ئەمریکا بۆ سوریا گووت، بۆڵتن گووتی ئەو لایەنگیری تورکیایە و هەوڵیدا دەستینشانی ئەو ناوچانە بکات لە سوریا کە تورک و کوردەکان دەستی بە سەردابگرن، کە هەوڵێکی نەزۆک بوو چونکە تورکەکان پشتگوێیانخست.\nبۆڵتن هاوشان لە گەڵ جەنەڕال جۆزێف دەنفۆڕد کە ئەوکاتە سەرۆکی دەستەى ئەرکانی هاوبەش بوو، توانییان باوەڕ بە تڕەمپ بێنن کە دووسەد سەربازێکی ئەمریکی لە باکووری سوریا بهێڵێتەوە هەروەها ئەو بنکە سەربازییەی ئەمریکا لە بەشی باشووری ئەو ووڵاتە ناسراو بە تەنەف کە ٢٠٠ سەربازێک یان زیاتری تێدایە. کاتێک لە ئۆکتۆبەری ٢٠١٩ تڕەمپ دووبارە کشانەوەی تەواوی ئەمریکای لە سوریا راگەیاند بۆڵتن لە کۆشکی سپی نەمابوو. لە دواییدا تڕەمپ بەرە بەرە لەو راگەیاندنە پاشگەزبۆوە، کە ئەوەش ناسۆریەکی دیکەی بیرۆکراتی و دیپلۆماسی بوو.\nسەرۆک هەرگیز تێگەیشتنێکی واقیعی بۆ سوریا نەبوو. ئەو پێی وابوو ووڵاتە عەرەبییەکان هێز بۆ سوریا رەوانە دەکەن ولەبەرامبەر پاڵپشتيكردنيان پارە بە ویلایەتە یەکگرتووەکانیش دەدەن ، کە ئەمە ئەو كارە بوو پێشوەختە بۆڵتن هەوڵی بۆ دابوو بەڵام هیچ ئەنجامی نەبوو. هەروەها تڕەمپ پێیوابوو لە ئەگەری کشانەوەی ویلایەتە یەکگرتووەکان ووڵاتە ئەوروپییەکان هێزی زیاتر رەوانەی سوریا دەکەن، کە ئەمە هەرگیز راست نەبوو.\nتڕەمپ “بە بەردەوامی” هەوڵی دەدا پەیوەندی بە ئەسەدەوە بکات و دانوستاندنی لە گەڵ بکات سەبارەت بە لایەنی کەم شەش هاووڵاتی ئەمریکی کە گوماندەکرا لە زیندانەکانی رژێم بن، بەڵام سەرکردە سورییەکە بەدەم ئەو داواکارییەوە نەهات، بۆ رازیکردنی بۆڵتن، تڕەمپ دووبارە و چەند بارە ئاماژەی بە ” کامپەینەکەم” و ” بنکەی هەڵبژاردنەکەم ” دەکرد وەک هۆکارگەلێک بۆ چوونە دەرەوە لەو ووڵاتە. تڕەمپ بەردەوام بە دەنگی بەرز پرسیاری دەکرد ئێمە بۆچی لەوێ بووین.\nبۆڵتن لە کتێبەکەیدا باس و پێشنیاری هیچ ناکات جگە لە شەڕی دژ بە داعش و دژایەتیکرنی ئێران، لە گەڵ باسێکی کەمی ئیدلب کە وەحشەکانی رژێمی ئەسەد و رووسیا و ئێران چاودێری دەکەن( بەردەوامیشن). بە هیچ شێوەیەک ئاماژە بە زیندانیکردنی بە کۆمەڵ و ئەشکەنجەدان وکوشتنی سەدان هەزار هاوڵاتی سڤیل لە لایەن ئەسەد ناکات، کە ستیڤن رابی بالیۆزی تاوانەکانی جەنگ لە وەزارەتی دەرەوەی ئەمریکا بە ” خراپترین ماکینەی کوشتن” پێناسەى کرد لە پاش سەردەمی نازییەکانەوە.\nکاتێک ڤلادیمێر پۆتنی سەرۆکی رووسیا بە راستەوخۆ بۆڵتنی هاندا بە رێگەی دیپلۆماسی قەیرانی سوریا ( هێلی نموونەی رووسیا) چارەسەر بکات، بۆلتن پێی گووت ” ئێمە شەڕی ناوخۆمان لە سوریا نەکردووە، سیاسەتی ئێمە ئێران بوو”. ئەگەر هەوڵێکی جددی دیبلۆماسی هەبووبێ بۆ چارەسەکردنی قەیرانەکە یاخود وەستاندنی زوڵم و زۆردارییەکان، ئەوە بۆڵتن ئاماژەی پێنەکردووە.\nئەوەی لە کتێبەکەی بۆڵتندا دەردەکەوێت ئەوەیە کە هیچ بەرپرسێکی پایە بەرز لە ئیدارەی تڕەمپ پێی وانەبووە کە بەرپرسیاریەتی ویلایەتە یەکگرتووەکانە رۆڵی سەرکردایەتی ببینێت لە قەیرانی كردەیی سوریادا. بۆڵتن گرنگی بە ئێران دەدا، ماتێس گرنگی بە شەڕی دژی داعش دەدا، جێفری گرنگی بە پەیوەندییەکان لە گەڵ تورکیا دەدا لە کاتێکدا هیچ دەسەڵاتێکی نەبوو بۆ بەرەوپێشبردنی ئەو دۆسیەیە لە رووی دیبلۆماسییەوە. تڕەمپ بنكەى هەڵبژاردنەکەی لا گرنگ بوو، پۆمپەیۆ گرنگی بە رازیکردنی تڕەمپ دەدا. بەڵام هیچ کام لە پلە باڵاکانی نێو ئیدارەکە بە كردەیی گرنگی بە خەڵکی سوریا نەدەدا.\nئەوەیە نەهامەتی بەردەوامی سیاسەتی دەرەوەی ئیدارەی تڕەمپ دەربارەی سوریا- کە تا ئەمڕۆش بەردەوامە. تاوەکو كەڕامەت و ئاسایش و دادپەروەری بۆ گەلی سوریا نەگەڕێندرێتەوە، ئەو شەڕە قەت کۆتایی نایەت. ئەمەش واتا پەنابەری زیاتر، ناسەقامگیری زیاتر، توندوتیژی زیاتر، داگیرکاری زیاتری ئێران و زێدەبوونی باندۆری رووسیا.\nبۆڵتن دەڵێت:” لە روانگەی ئێمەوە سوریا “چوارگۆشەیەکی ستراتیژی” بوو ئەو بیروبۆچوونە توند و چەوتە کاریگەری بە سەر نەهامەتی ملیۆنان کەسەوە هەیە. کە رەنگە لە کۆتاییدا ئیدارەی داهاتووی ویلایەتە یەکگرتووەکان لێی تێبگات و شتێکی لە بارەوە بکات\nجۆش رۆگن گۆشە نووسە لە بەشی بیروبۆچوونە نێودەوڵەتییەکان لە واشنتن پۆست. دەربارەی سیاسەتی دەرەوە و ئاسایشیی نیشتیمانی دەنوسێت. هەروەها رۆگن شڕۆڤەکاری سیاسیە لە کەناڵی سی ئێن ئێن. پێشتریش بۆ بلومبێرگ ڤیو، ذە دەیلی بیست، فۆرێن پۆلیسی، کۆنگرێشناڵ کواتەرلی، فێدڕال کۆمپیوتەر ویک و رۆژنامەی جاپان ئەساهی شیمبون کاری کردووە\nPrevious شیكارییێكی بوونیادیی بۆ رۆمانی (زمان پایسكلێكی شكاو لێده‌خوڕێت)ی رێبین خدر… محه‌مه‌د نه‌بی\nNext خۆپیشاندانەکانی ئایاری 1984 لە سلێمانی … کاوە جەلال


بۆ یه‌كه‌م جار له كوردستان له شاره‌زوور وشتر به‌خێو ده‌كرێت\nبۆ یه‌كه‌مین جار هاووڵاتییه‌كی دانیشتووی گوندی ئه‌حمه‌دئاوای سه‌ر به شاره‌دێی وارماوه‌ی شاره‌زوور، چه‌ند وشترێك له جۆری "جودی و خوار" به‌خێو ده‌كات و سوود له شیر و گۆشتی وشتره‌كان وه‌رده‌گرێت. ئه‌و پێی وایه به‌خێوكردنی وشتر له هه‌ر ئاژه‌ڵێكی تر ئاسانتره و كه‌مترین ئالیك و خواردنی پێویسته.\nعوسمان عه‌لی خاوه‌نی وشتره‌كان بۆ "وشه" گوتی، وشتر ئاژه‌ڵێكی به هه‌سته، ئه‌گه‌ر ئازاری بده‌یت فرمێسك له چاوه‌كانی دێته خواره‌وه و به پێچه‌وانه‌شه‌وه ئه‌گه‌ر خۆشت بوێت خزمه‌تێكی باشی بكه‌یت، ئه‌و خۆشی ده‌وێیت. نزیك به هه‌شت مانگه من چوار وشترم هێناوه و له گونده‌كه‌ماندا به‌خێویان ده‌كه‌م، جگه له‌وه‌ی كه كه‌مترین خۆراك و شتی پێویسته، ئاژه‌ڵێكی (پیرۆز)ه و پێغه‌مبه‌ری ئیسلام "محه‌مه‌د دروودی خودای له‌سه‌ر بێت" به‌كاری هێناوه.\nله‌باره‌ی خۆراك و خزمه‌تكردنی ئه‌م ئاژه‌ڵه ده‌ڵێت، وشتر ته‌نیا بنه دڕك ده‌خوات كه له كوردستاندا پێی ده‌گوترێت (حوشتر خۆر)، جگه‌له‌مه وشتر سوودی زۆری هه‌یه به‌تایبه‌تی شیره‌كه‌ی و خه‌ڵك وه‌ك چاره‌سه‌ری نه‌خۆشی دابینی ده‌كه‌ن.\nهه‌رێمی كوردستان له باره بۆ به‌خێوكردنی وشتر، ئه‌و له‌و باوه‌ڕه‌دایه ئه‌گه‌ر جێ و ڕێیان هه‌بێت و زیان له كشتوكاڵ و هاووڵاتییان نه‌دات، ئه‌وا هیچیان پێویست نابێت، ئه‌گه‌ر چه‌ند جارێك تۆ وشتره‌كانت هێنایه‌وه شوێنی مانه‌وه‌كه‌ی، ئیتر ته‌نیا ده‌رگه‌كه‌یان لێ بكه‌ره‌وه خۆیان ده‌ڵه‌وه‌ڕێن و شه‌وانه خۆیان دێنه‌وه شوێنه‌كانی خۆیان.\nخاوه‌نی وشتره‌كان یه‌ك ترسی هه‌بوو، ئه‌ویش ئه‌وه‌بوو وشتره‌كانی به‌رگه‌ی سه‌رمای زستانی هه‌رێمی كوردستان نه‌گرن، به‌ڵام پیاوێك كه خه‌ڵكی فه‌لووجه بووه و ماوه‌ی 15 ساڵ وشتره‌وان بووه، پێی گوتووه وشتر حه‌زی له ناو به‌فر و سه‌رما و شوێنی فێنكه.\nشیری وشتر ماستی لێ دروست ناكرێت، به‌ڵام ئه‌م شیره بۆ هه‌ندێك له نه‌خۆشییه‌كان به‌سووده و به‌شێك له هاووڵاتییان به مه‌به‌ستی چاره‌سه‌ر به‌كاری دێنن.\nبێستوون ئه‌بوبه‌كر لێپرسراوی هۆبه‌ی ڤێته‌رنه‌ری شارۆكه‌ی سه‌یدسادق بۆ "وشه" گوتی، وشتر ئاژه‌ڵێكی كاوێژكه‌ره وه‌ك مه‌ڕ و ڕه‌شه‌وڵاخ و گامێش، وشتر له بیابان ده‌ژی و توانایه‌كی له ڕاده‌به‌ده‌ری هه‌یه له به‌رگه‌گرتنی بێ ئاوی و گێژه‌ڵووكه و ڕه‌شه‌با. قاچه‌كانی به جۆرێكه له بیابان كێشه‌ی رۆیشتنی بۆ دروست نابێت و له توانایدا هه‌یه به سێ هه‌فته ئاو نه‌خواته‌وه، ئه‌گه‌ر تینوویه‌تی زۆری بۆ بهێنێت، سوود میزه‌كه‌ی خۆی وه‌رده‌گرێت.\nئه‌و وشتره‌ی له بیاباندا هه‌یه گۆشته‌كه‌ی بۆ دابه‌زاندنی كێش به‌كار ده‌هێنرێت، چونكه كۆلیسترۆڵی زیانبه‌خشی تێدا نییه و له‌چاو هه‌موو گۆشته‌كانی تر كه‌مترین ڕێژه‌ی كۆلیسترۆڵی تێدایه.\nمامۆستا عه‌زیز مه‌لاسه‌عید وتار خوێنی مزگه‌وتی كانیمیل بۆ "وشه" گوتی، له ئاینی ئیسلامدا به‌خێوكردنی وشتر وه‌ك هه‌ر ئاژه‌ڵێكی تری پاك (حه‌ڵاڵ)ه و خواردنی گۆشته‌كه‌شی حه‌ڵاڵه. ئه‌و گوتی، له ئاینی ئیسلامدا ئه‌گه‌ر كه‌سێك گۆشتی وشتر بخوات، ده‌ستنوێژی ده‌شكێت و پێویسته دووباره ده‌ستنوێژ بگرێته‌وه، بێگومان گرتنه‌وه‌ی ده‌ستنوێژ (حیكمه‌ت)ی تێدایه.\nپێش ساڵێك له سه‌یدسادق گۆشتی وشتر به كه‌باب پێشكه‌شی خه‌ڵك كرا. ناسیح قادر خاوه‌نی خواردنگه‌كه بۆ "وشه" گوتی، "بۆ یه‌كه‌مین جار له هه‌رێمی كوردستان و پێش ساڵێك و دوو مانگ، من دوو وشترم هێنا بۆ خواردنگه‌كه‌مان له شارۆكه‌ی سه‌یدسادق، سه‌ره‌تا ترسی ئه‌وه‌مان هه‌بوو كه كه‌س نه‌یكڕێت و زیانی تێدا بكه‌ین، بۆیه من ئه‌و سه‌ركێشییه‌م كرد و سه‌رمان بڕی، خۆشبه‌ختانه میوان و خواستێكی زۆری له‌سه‌ر بوو، میوانێكی زۆر هاتن بۆ خواردنگه‌كه‌مان به‌مه‌به‌ستی كڕینی گۆشته‌كه‌ی و خواردنی كه‌بابی وشتر.\nئه‌و گوتی، سه‌رجه‌م شار و شارۆكه‌كانی هه‌رێمی كوردستان و بگره له عێراق و ناوچه‌كانی تریش، خه‌ڵكێكی زۆر دێن بۆ خواردنی كه‌بابی گۆشتی وشتر. وه‌ك ئاماژه‌ی پێ كرد، "ئێمه پێنج خێزانین بژێوی و ده‌رامه‌تمان له‌سه‌ر ئه‌و خواردنگه‌یه‌یه و ناوبانگێكی باشی له‌و شارۆكه‌یه ده‌ركردووه."\nوشه/ یه‌حیا حه‌بیب\nوه‌زیرى دارایى عێراق كێشه سه‌ره‌كییه‌كانى بودجه ئاشكرا ده‌كات\nمووچه‌ى چه‌ند شوێنێكى تر دابه‌ش ده‌كرێ


نزیک لە ٣٠ لەسەد لە خەڵکی ئێران ژیان لە وڵاتی خۆیان پێ خۆش نییە\nهەینی 29ی خەرمانان 2719\n13:28 - 21 جۆزەردان 2719\nکوردستان میدیا: بەپێی ڕاپرسییەک یەک لەسەر سێی خەڵکی ئێران بە هۆی دۆخی خراپی سیاسی و ئابووری و کۆمەڵایەتی حەز ناکەن لە وڵاتی خۆیان ژیان بەسەر ببەن.\n''جەوادی یەگانە''، جێگری فەرهەنگیی شارەداریی تاران و مامۆستای کۆمەڵناسی لە زانکۆی تاران باسی لەوە کردووە: بەپێی لێکۆڵینەوە دۆخی کۆمەڵایەتی، فەرهەنگی و ئێخلاقی کۆمەڵگای ئێران، دەرکەوتووە کە ٢٩.٨ لەسەد لە خەلکی ئێران حەز دەکەن کە لە وڵاتێکی دیکەدا ژیان بەسەر ببەن.\nدۆخی خراپی مافی مرۆڤ، هەڕەشە لەسەر ژیانی سیاسی، کۆمەڵایەتی و فەرهەنگیی خەڵکی ئێران و نەتەوە و کەمایەتییەکانی دیکە و هەروەها گوشار و نانەوەی ترس و دڵەڕاوکێ، ژیانی هاووڵاتییانی ئێران تووشی مەترسی کردووە.\nهەروەها ڕۆژبەڕۆژ دۆخی ئابووریی خەڵک بە هۆی سیاسەتەکانی کاربەدەستان و ڕێژیمی ئێران خراپتر دەبێت و سفرەکانیان بچووکتر و برسیتر دەبن، بە جۆرێک ڕۆژانە نرخی خوراک و کەلوپەل بەرز دەبێتەوە و داهاتی خەڵک کەمتر دەبێتەوە.\nبە هۆی دۆخی نالەباری ئابووری، نەبوونی دەرفەتی کار، هەژاری، گرانی و بێهیوایی بە داهاتوو بەشێکی زۆر لە خەڵکی ئێران حەز ناکەن لە ئێراندا ژیان بەسەر ببەن.\n23:38 - 28 خەرمانان 2719\n23:35 - 28 خەرمانان 2719\nهەواڵەکانی ناوەندی هەواڵی تیشک، پێنجشەممە ٢٨ی خەرمانانی ١٣٩٨\n23:31 - 28 خەرمانان 2719\nعەلی خامنەیی "سیلیی موحکەمـ"ـی بە کردەیی کرد\n18:14 - 28 خەرمانان 2719\nلە پێرلاشێز ڕێوڕەسمێکی تایبەت بەڕێوەچوو\n17:42 - 28 خەرمانان 2719\nگرووپی "ڕێژین" یارمەتیی منداڵانی هەژار دەکات\n13:36 - 28 خەرمانان 2719


بەوێنە: قاوە ژنان لە خەڵەفان و لەبیرچونەوە دەپارێزێت\nبەپێی ئەنجامی توێژینەوەیەكی نوێی ئەمریكی دەركەوتووە خواردنەوەی قاوە سودێكی زۆری بۆ ژنان هەیە و لە ئەگەری توشبوون لە چەند كێشەیەكی تەندروستی پەیوەندیدار بە مێشەكەوە دەیانپارێزێت.\nتوێژینەوەكە لەلایەن چەند پسپۆڕێكی زانكۆی ویسكۆنسن میلۆكی ئەمریكاوە ئەنجامدراوە و پسپۆڕەكان بۆ ماوەی 10 ساڵ چاودێری زیاتر لە شەش هەزار ژنی تەمەن سەو 65 ساڵیان كردووە لێكۆڵینەوەیان لە ڕێژەی خواردنەوەی قاوە كردووە لای ئەو ژنانە.\nبەپێی ئەنجامەكانی توێژینەوەكە ئەو ژنانەی ڕۆژانە 2 بۆ سێ كوپ قاوە یاخود پێنج كوپ چا دەخۆنەوە، ئەگەری توشبوونیان بە خەڵەفان و لەبیرچونەوە بەڕێژەی %36 كەمدەبێتەوە.\nپسپۆڕەكان هۆكاری سەرەكی ئەو كاریگەرییەی قاوەیان بۆ ڕوون نەبۆتەوە، بەڵام پێشبینی دەكەن بەهۆی كاریگەری ماددەی كافەینی پێكهاتەكەی بێت، بەڕای پسپۆڕەكانیش ئەو كاریگەرییە لەسەر پیاوانیش ڕەنگە بە هەمان شێوەبێت.\nپێشتریش چەند توێژینەوەیەكی دیكە باسیان لەوە كردبوو كە ڕۆژانە خواردنەوە سێ كوپ قاوە سودی بۆ تەندروستی هەیە، بەڵام زیادكردنی ئەو بڕە بۆ زیاتر لە چوار كوپ، سودەكانی دەگۆرێت بۆ زیان و ئەگەری توشبوون بە چەند كێشەیەكی تەندروستی زیاد دەبێت.


درۆی چاکسازی و خانەنشینیەکەی من! | KURDPLAT\nکوردپلات 10/06/2020 08:44:00 م ليست هناك تعليقات\nسەرۆکی پەرلەمان ئەمڕۆ، لەم لێدوانەیدا بۆ روداو دەڵێ: «بۆ مێژو قسە دەکەم، یاسای چاکسازی پارە بۆ حکومەت ناگەڕێنێتەوە، بەڵکو دەبێە بارگرانی».\nبەم پێیە یاسای بە ناوچاکسازی نەک پارە ناگێڕێتەوە بەڵکو خەرجیەکانی سەر حکومەت زیاد دەکات!\nئەمە لە کاتێکدا لە سەروبەندی گفتوگۆکردنیدا دەوترا لانی کەم مانگانە سەد ملیۆن دۆلار بۆ خەزێنەی حکومەت دەگەڕێنێتەوە!\nسەرۆکی حکومەتیش دوێنێ لە پەرلەماندا وتی: یاسای چاکسازی لە مانگی حەوتەوە چوتە بواری جێبەجێکردنەوە، کەچی هەر خۆی وتی: قەرزەکانی سەر حکومەت ملیارێک دۆلار زیادی کردوە!\nلە ٢٧ ملیارەوە بوە بە ٢٨ ملیار دۆلار!\nراستیەکەی یاسای بە ناو چاکسازی هەر لە بنەمادا درۆیەکی گەورە بو؛ هەمو شتێک بو بەس چاکسازی نەبو!\nلە لایەک بۆ ئەوە بو کە وای پیشان بدەن حکومەتەکەی مەسرور بارزانی ئەهلی چاکسازییە!\nلە لایەکی ترەوە بۆ ئەوە بو گوشاری جەماوەری لە سەر لایەنە پێکهێنەرەکانی حکومەت کەم بکەنەوە، چونکە خەڵک لەو کاتەدا پێی دەوتن کوا چاکسازیەکەتان؟!\nئەگەر نا بە چەند رۆژێک پێش پەسەندکردنی رێکەوتن کرابو، کە هیچ لایەنێک لە دەرچونی ئەو یاساییە زەرەرمەند نەبێ.\nلەو کاتەدا زۆربون ئەوانەی بە شانو باڵی یاسەکەدا هەڵیان دەدا، جارجاریش هەندێک خەڵکی دڵساف و زۆرجاریش کەسانێکی رق لە دڵ پۆستێکیان دەکرد و وێنەکی منیان دادەناو دەیانوت: عەبدوڵای مەلا نوری ئامادە نیە دەستبەرداری موچەکەی بێت!\nلە ئاستی گشتیشدا هیچ کەسێک نەبو بڵێ: ئەرێ گەر ئەم یاساییە هێندە باشە خێرە ئەو پەرلەمانتارانەی دەسەڵات کە دەنگیان پێداو، وەک چاکسازی بە خەڵکیان فرۆشتەوە ئامادە نەبون یەکەم جار لە سەر خۆیانی جێبەجێ بکەن؟!\nکەسێک نەبو بپرسێت گەر ئەم یاساییە دەستکەوتە بۆ حکومەت، ئەی خێرە لایەنە پێکهێنەرەکانی حکومەت لە پێشدا وەزیرو پەرلەمانتارەکانی خۆیان ناچار ناکەن فۆرمی رەدکردنەوە پڕ بکەنەوە؟!\nبە هەر حاڵ لەو کاتەدا دۆخێکی هێندە پڕ لە چەواشەکاری دروست کرابو، وەهمی بنیاتنانی دونیایەکی پڕ لە دادپەروەری لە سەر ئەو یاساییە خرابووە مێشکی خەڵکەوە، ئەگەر یەکێکی وەک من رەخنەیەکی جدی لەو یاسایە بگرتایە یەکسەر پێی دەوترا دژی چاکسازیەو لە موچەکەی خۆی دەترسێ!\nرۆژ هاتو رۆژچو سوپاس بۆ خوا سیحری درۆی یاسای چاکسازی لە سەر دەستی سەرۆکی پەرلەمان و سەرۆکی حکومەت بەتاڵ کرایەوە.\nدەرکەوت ئەوانە ئەهلی چاکسازی نین؛ وەک حوت وەهان، چەند خۆیان بجوڵێنن زیاتر دەخۆن!\nجا ئەگەر چاکەخوازن، نەچوە بچێت؛ لێرەدا من پێشنیازێک دەخەمە روو: ئەگەر لایەنەکانی دەسەڵات راست دەکەن، ئەگەر حکومەت بە راستی بەدوای چاکسازیەوەیە، با کار بکەن بۆ ئەوەی لەم مانگی (دە)یەدا دانیشتنی پەرلەمان تەرخان بکرێت بۆ رێکخستنەوەی موچەی خانەنشینی پلە باڵاکان و بیکەن بە «بریاڕ» تەنها ئەوانە خانەنشین بکرێن، کە ئەم دو مەرجەیان تێدایە: یەکەم: ١٥ ساڵ خزمەتی فعلی لە فەرمانگە حکومیەکاندا هەبێ.\nدووەم: ٦٣ ساڵ تەمەنی تەواو کردبێ.\nئەو دوو مەرجە هەمان مەرجی خانەنشینبونی فەرمانبەرانی ئاساییە.\nبا پەرلەمانتارانی سەرجەم خولەکانیش بگرێتەوەو ئەوەی ئەو دوو مەرجەی تێدا نەبو خانەنشین نابێ.\nکارێکی لەم جۆرەش پێویستی بە هەڵای میدیایی و منەتکردن بە سەر خەڵکدا نیە.\nبا حکومەت پرۆژەکە بنێرێتە پەرلەمان و هانی پەرلەمانتارەکانیشیان بدەن دەنگی پێ بدەن، زۆر ئاسانە.\nلەم روەوە هەمو پشتیوانتانین


ئێریشێن سەر پەدەكێ و ھەلوەستێن پارتیێن دن – Sibehî سبەھی\nئێریشێن سەر پەدەكێ و ھەلوەستێن پارتیێن دن\nBergeh Kurdistan On 19/10/2020 / سیاسی\nیێن كو بخوازن ئێریشی سەر پەدەكێ بکن و سڤکایه‌تیێ ب بهایێن گه‌لێ کوردستانێ بکن، داویێ ھەر دێ ئەو باجا كریارێن خوه بدەن. (مه‌سعود بارزانی)\nوه‌ک تێ زانین ئه‌ڤه ده‌مه‌که پارتیا كاركەرێن كوردستانێ (پەكەكە) ب مه‌دیا خوه و داخوویانیێن رێڤه‌به‌رێن قه‌ندیل ب ئاوایه‌ک دژوار ئێریشی سەر پارتیا دەمۆكراتا كوردستانێ (پەدەكە) دکه. مه‌دیا پەكەكێ نرخاندنێن خه‌یالی د ده‌ربارێ پەدەكێ دا دکه. رۆژانه مه‌دیا پەكەكێ د ده‌ربارێ پەدەكێ دا سه‌ناریۆیه‌کێ ئاماده دکه و د مه‌دیا خوه دا دوه‌شینه. پەكەكە گه‌له‌ک ڤه‌کری وه‌ک ئاژانده‌یه‌کی ب جھ بینه، خوه و ده‌ردوورا خوه ژ شه‌ره‌کی دژی پەدەكێ را ئاماده دکه.\nپشتی ل هه‌ڤهاتنا حوکومه‌تا کوردستانێ و یا ئیراقێ د ده‌ربارێ شنگالێ دا، د ناڤا پەكەكێ دا ترس و لەرزەكێ ده‌ست پێ کر. پەكەكێ ئێریشێن خوه زێده‌تر کرن. هه‌ری داوی به‌رپرسێ ئاساییشا گومرکا سه‌رزێری، غازی سالح ئالیخان رۆژا پێنچشه‌مێ 2020.10.08 ژ ئالیێ چه‌کدارێن پارتیا کارکه‌رێن کوردستانێ ڤه هاته شه‌هید کرن.\nنها ژی ل به‌غدایێ هنده‌ک چه‌کدارێن حه‌شدا شه‌عبی ئێریشێ ئاڤاهیا (لقی پێنج) پەدەكێ کرن. ئه‌ڤ یه‌ک ژی ده‌لیله‌ک هه‌ری به‌ر ب چاڤه کو، پەكەكە، حه‌شدا شه‌عبی و هه‌ڤالبه‌ندێن وان یانی به‌ره‌یێ خیانه‌تا 16ێ جۆتمه‌ها 2017ێ ب هه‌ڤرا ب ئاوایه‌ک پلانکری ئێریشێ سەر پەدەكێ دکن و ئه‌ڤ ئێریش که‌ته د واره‌ک پراكتیکی دا.\nل ڤێ ده‌رێ دو خالێن گه‌له‌ک گرینگ ده‌ردکه‌ڤن پێش.\nیه‌که‌م: ل هەمبه‌ر ڤان ئێریشان پەدەكێ ب ته‌نێ دیتنا خوه ژ رایا گشتی را راگەهاندیه و ڤان ئێریشان شه‌رمه‌زار دکه. لێ گه‌لۆ پەدەكێ باوه‌ری ب وێ یه‌کێ هه‌یه کو، ته‌هدیدا هه‌ری مه‌زن ل سه‌ر باشوورێ کوردستانێ و ده‌ستکه‌فتیێن دیرۆکی یێن کوردا پەكەكە و هه‌ڤالبه‌ندێن خوه نه؟ ئه‌گه‌ر پەدەكە نه د ڤێ باوه‌ریێ دا به، ره‌وشا هه‌یی و پەكەكێ ب خوه باش شرۆڤه نه‌که نکاره ته‌هدیدا هه‌یی ببنه. گه‌لۆ وه‌ک پرسه‌کێ، د ناڤا ره‌فێن پەدەكێ دا، د ناڤا دام و ده‌زگه‌هێن پەدەكێ دا، د ناڤا مه‌دیا پەدەكێ دا سه‌مپاتیزانێن پەكەكێ هه‌نه یان نا؟ ژ زاخۆ هه‌تا هه‌ولێر چقاس پەكەكەیی هه‌نه و چالاکیێن کو دکن چقاس تێ زانین؟ وه‌ک دن هنده‌ک ده‌زگه‌هێن پەكەكێ ڤه گرێدایی ب چ سیفەت ل باشوورێ کوردستانێ لقێن خوه ڤه‌دکن؟ گه‌لۆ ل گۆرا ده‌ستورا کوردستانێ یاسایینه؟\nئه‌ڤ چه‌ند پرسێن سه‌ره‌که‌نه. پێوسته پەدەك ل سه‌ر ڤان پرسا سه‌رێ خوه پیچه‌کی بێشینه.\nدویه‌م: ل هەمبه‌ر ڤان ئێریشێن پەكەكە ل دژی پەدەكێ دکه، هه‌لوه‌ستا ئالیێن سیاسی چییه؟ گه‌له‌ک پارتی و رێخستن ل کوردستانێ ده‌ما بوویه‌ره‌ک دقەومە، د جھ دا داخوویانیا ده‌رتێخن. گه‌له‌ک جارا کامپانیا ژ بۆ “یه‌کێتیه‌ک نه‌ته‌وەیی“ ل دارتێخن. به‌حسا یه‌کێتیا “کوردا“ دکن. باشه ئیرۆ ده‌ما ئا‌شکه‌ره پەكەكە ئێریشێن دژوار دبه سه‌ر پەدەكێ چما بێ ده‌نگن؟ ئه‌وێن ئیرۆ ل هەمبه‌ر ڤان ئێریشان بێ ده‌نگن، نابە سبه‌ھی ده‌ما پەدەكە وه‌ک مافه‌ک ره‌وا خوه بپارێزه، وه‌ک جاران بقێرینن و ده‌ست ب داخوویانیا بکن و به‌حسا هه‌موو گۆتنێن کو ناڤه‌رۆکا وان ژ ئالیێ پەكەكێ ڤه هاتی ڤاله‌کرن بکن. وه‌ک “ شه‌رێ براکوژی“ وه‌ک “یه‌کێتیا نه‌ته‌وەیی“ و وه‌کی دن.\nل به‌غدایێ ده‌ما ئێریشێ ئاڤاهیا پەدەكێ کرن سڤکاتی ب ئالا کوردستانێ کرن، سه‌رۆک بارزانی د داخویانا خوە دا بالا هه‌رکه‌سه‌کی دکشنه و دبێژه: یێن كو بخوازن ئێریشی سەر پەدەكێ بکن و سڤکایه‌تیێ ب بهایێن گه‌لێ کوردستانێ بکن، داویێ ھەر دێ ئەو باجا كریارێن خوه بدەن.


نھێنی پیشە سازییە زەبەلاحەکەی جیھان ! سێکس و پۆرنۆگرافی - Home4T\nالرئيسية / زانیاری ته‌کنه‌لۆژیا / زانیاری گشتی / کۆمه‌ڵایه‌تی / نھێنی پیشە سازییە زەبەلاحەکەی جیھان ! سێکس و پۆرنۆگرافی\nنھێنی پیشە سازییە زەبەلاحەکەی جیھان ! سێکس و پۆرنۆگرافی\nHalo Salman 7/05/2016 11:43:00 pm زانیاری ته‌کنه‌لۆژیا, زانیاری گشتی, کۆمه‌ڵایه‌تی\nپۆرن ئەو ماددەیەی خاوەنی بەرزترین ڕێژەی ئالودە بووانە لە ناو ماددە ئالودە کەرەکاندا !. پۆرن ئەو پیشە سازییەی کە لە ئێستادا قازانجێکی مادی بێ شوماری بۆ بەرھەم ھێنەران و سەرپەرشتیاران و بەڕێوبەرانی ئەو بوارەی ھەیە . وە بووەتە ھۆی زیانێکی زۆر بۆ جیھان . ئەم پیشە سازییە لە پشت پەردەو کامێراکانەوە خاوەنی نھێنیەکی زۆری شاراوەیە لە بینەرانی ئەو گرتە ڤیدیۆیانە. پیشەسازییەک کە بووەتە ھۆی وێران کردنی مرۆڤ و بە تایبەت گەنج و ئاڵوده‌بوون و نه‌خۆشی شاراوه‌ی هه‌مه جۆر و تێک دانی شیرازەی خێزان و نەھێشتنی ڕه‌وشت و تێک دانی وڵات بە گشتی !. کاتێک زیاد لە %80ی پیاوان بە شێوەیەکی گشتی و زیاد لە نیوەی ئافرەتانی جیھان مانگی جارێک سەیری ڤیدیۆی پۆرن دەکەن ، لە چوار چێوەی ماڵەکاندا سه‌دان ملیۆن کەس تەماشای ڤیدیۆی پۆرن دەکەن کە چەند کەسێکی ڕوت چەندەھا جۆری سێكس ئەنجام دەدەن ڕۆژ لە دوای ڕۆژ بەردەوام دەبێت لە تەماشا کردنی ئەم گرتانە تا وا دەکات کە مێشکی کەسەکە تێکەڵ ببێت لاواز ببێت تێک بچێت ..ھتد . ئەمە ڕێگایەکی خێرایە بۆ تێکدانی شیرازەو نەھێشتنی ئەخلاق لە نێوان مرۆڤەکاندا.\nواتای وشەی پۆرنۆگرافی : وشەی پۆرن بۆ یەکەم جار لە ساڵی 1857دا بەکار ھێنراوە پۆرنۆگرافی بە لاتینی “pornographia ” کە کورت کراوەکەی porn ە . ئەم وشە دەلالەتە بۆ ھەر بابەتێکی چاپکراو یان بینراو وەک وێنە و چیرۆک و ڤیدیۆو یاری . کە باسکردنێکی ئاشکرای تێدا بێت بۆ نیشاندانی ئەندامەکانی جنس یاخود چالاکی جنسی ، وە ئامانجی کەم کردنەوەی ھەستی جنسییە لەلای کەسەکە !.\nتەکنەلۆجیا ڕێگایەکی نوێ پێش کەش دەکات بۆ نوسینی چیرۆک و بڵاو کردنەوەی ، ھەمیشەش جنس بەشێکی گەورەی داگیر کردووە لەو داھێنانە نوێیانەی ھاتونەتە ئاراوە . وەک ” دامۆن براون ” کە نوسەرێکی بواری پۆرنە دەڵێت : ” کاتێک ئامێرێک دروست دەکەین یان بەرھەم دەھێنین ئەوا یەکەم شت کە ئەنجامی بدەین پێی پاش بە دەست ھێنانی قازانج تییدا بەکارھێنانیەتی لە بواری پۆرندا !. ” .. کاتێک ئامێری چاپەمەنی لە ساڵی 1440 لە ڕۆژ ئاوا لە لایەن زانای ئەڵمانی ” یۆھانس گۆتنبێرگ “ەوە داھێنرا ، ئەوا بە خێرایی پۆرن ماڵیکی بۆ خۆی دۆزییەوە لە بڵاوکراوە چاپکراوەکاندا . لە ساڵی 1524 دا یەکەم کتێبی وروژێنەری پۆرنی بلاو کرایەوە کە لە 16 حاڵەتی جنسی پێک ھاتبوو دواتر پاپا کلیمێنتی حەوتەم ڕایمۆندی نوسەر و وێنەکێشی کتێبەکەی دەستگیر کرد و خستیە زیندانەوە . دوای ئازاد کردنی ڕایمۆندی وێنە کێشی ئیتاڵی دوبارە کتێبێکی تری دانا لە ساڵی 1527 ئەم جارەیان لەگەڵ وێنەدا چیرۆکی جنسی باس کردبوو دوبارە لەلایەن پاپاوە بڕیاری دەستگیر کردنی بۆ دەرچوو ئەم جاریش کتێبەکەی قەدەغە کرا و ھەموی کۆکرایەوەو لە ناو برا زۆر بە ئەستەم توانراوە چەند بەشێکی کتێبەکە بە دەست بھێنرێتەوە پاش 400 ساڵ . لە ساڵی 1748 دا جۆن کلیلاند ڕۆمانی “Memoirs of a Woman of Pleasure “ی نوسی کە دواتر بە فانی ھێڵ ناسرابوو . بەڵام دەست کەوتنی ئەم کتێبە زۆر ئاسان نەبوو وە پاش بڵاو کردنەوەی ھەر یەک لە جۆن کلیلاندی نوسەر لەگەڵ بڵاوکەرەوەی سەرەکی کتێبەکە دەستگیر کران و خرانە زیندانەوە ، بە پێی ڕاپۆرتی ڕۆژنامەی ” بۆستن گلۆب ” ئەم کتێبە یەکێکە لەو کتێبانەی زۆرترین دژایەتی کراو و قەدەغە کراوەکان لە مێژوودا . کتێبەکە تا ساڵی 1966 بە نھێنی و شاراوەی مایەوە تا ئەو کاتە دوبارە کتێبەکە کەوتەوە بازاڕ و قەدەغە کردنی نەما.\nگەورەترین وڵات لە ڕوی بەرھەم ھێنانی پۆرن ، ویلایەتە یەکگرتووەکانی ئەمریکایە ، کە ساڵانە زیاد لە 12ملیار\nدۆلار لەو بوارەدا بەکار دەخرێت ، گەورەترین ناوچەی بەرھەم ھێنانی پۆرن لە جیھاندا دەکەوێتە ئەمریکا لە ویلایەتی لۆس ئەنجلۆس ئەویش ناوچەیەکە بە ناوی ” دۆڵی سان فیرناندۆ ” . لێرەدا زۆرترین فیلیمی پۆرن بەرھەم دەھێرێت کە سێ لەسەر چواری ھەموو فیلیمەکانی جیھانە . زۆربەی ئەو ئەکتەرانەی لە بواری پۆرندا کار دەکەن بۆ بە دەست ھێنانی بڕە پارەیەکی زۆر ڕویان کردووەتە ئەو بوارە . ساڵانە لە جیھاندا لە ڕێگەی کۆمپانیا زۆرەکانی بواری بەرھەم ھێنانی پۆرن بە ملیارات دۆلار سەرف دەکرێت لەو بوارەدا کە لە بەرانبەریشدا زۆر زیاتر بە دەست دەھێنرێتەوە و قازانج دەکەن . ئەکتەرەکانی بواری پۆرن بە پێی چۆنیەتی ئەنجامدانی کارەکەیان بەباشی یاخود خراپی لە بەرنابەردا پارە وەردەگرن . ئەکتەرەکان لە نێوان ئافرەت و پیاودا بە شێوەیەکی گشتی لە نێوان ” 800 – 1000 ” دۆلار وەر دەگرن تەنھا بۆ فیلیمێکی ئاسایی ، ئەمەش زیاتر دەکەوێت سەر بودجەی کۆمپانیای بەرھەم ھێنەرەکە ، ئەو ئەکتەرانەی کە ئاستاین بەرزە و لە پلەکانی یەکەمەن دەگونجێت بڕی ” 1500 – 2000 ” دۆلار وەر بگرێت ، وە ستیڤن ھیرش کە خاوەنی یەکێک لە ستۆدیۆ گەورەکانی بواری بەرھەم ھێنانی پۆرنە دەڵێت ئەوانی کە سەرەتای کارییانە و بە شێوەیەکی خراپ کار دەکەن ئەوا لە ھەمان کاتدا بڕی 300دۆلار وەر دەگرن بۆ یەک بەرھەم . وە ھەندێ لە ئەکتەرەکان زۆر زیاتر وەر دەگرن و کرێکەیان دەگاتە 2500 دۆلار ، جگە لەم بابەتە ئەوا بۆ بەشداری کردن لە کاری سەما کردن و خۆ نمایش کردن لە یانە شەوانەیەکاندا ھەندێ لە ئەکتەرەکان دەڵین دەتوانین بڕی 7000 بۆ 10000دۆلار بە دەست بھێنین تەنھا لە ماوەی دوو ڕۆژدا . بە شێوەیکی گشتی نرخی ئەکتەر و ئەندامەکانی تر دەکەوێتە سەر بودجەی ئەو ستۆدیۆی کە بەرھەم ھێنەری فیلیمەکەیە وە بڕە پارەی کەسەکان لە نێوان 250 دۆلار بۆ 3000 دۆلار دەبێت بۆ ڕۆژێک کارکردن ، ئەکتەرەکان بۆ نواندنی ھەر شێوازێکی نوێی جنسی ئەوا پارەی زیاتر وەر دەگرن . وە ھەر فیلیمێکی جنسی لە نیوان 4 بۆ 8 ڕۆژ دەخایەنێت بۆ بەرھەم ھێنانی.\n• ویلایەتە یەکگرتووەکانی ئەمریکا لە پلەی یەکەمی تەماشا کەرانی ئەم وێبسایتەدایە\nبه‌سوپاسه‌وه وه‌رگیراوه .. له‌مالپه‌ری جیهانی فه‌لسه‌فه


عەمر موسا: ئاگربەستی سوریا عەفرینیش دەگرێتەوە - RojNews\nڕۆژنیوز - هۆزان زوبێڕ\nعەمر موسا، وەزیری دەرەوەی پێشووی مسر و ئەمینداری گشتیی پێشووی کۆمکاری عەرەبی دەڵێت، ئاگربەستێک کە ئەنجومەنی ئاسایس لە سوریا ڕایگەیاندووە عەفرینیش دەگرێتەوە.\nشەوی ڕابردوو ئەنجومەنی ئاسایشی نەتەوە یەکگرتووەکان ئاگربەستێکی ٣٠ ڕۆژەی لە سەرتاسەری خاکی سریا ڕاگەیاند، لەوبارەیەوە عەمر موسا لەو بارەیەوە بۆ ڕۆژنیوز دەدوێت.\nعەمر موسا وتی: پێشوازی لە بڕیاری ئاگربەستی ئەنجومەنی ئاسایش لە سوریادا دەکەین و پێمان وایە، ئەو بڕیارە زۆر گرنگە، داوا دەکەین، کە ئەو بڕیارە لەلایەن هەموو لایەنەکانی شەڕ و ئاڵۆزییەکانی سوریا ڕۆڵیا هەیە جێبەجێ بکرێت.\nسکرتێری پێشووی کۆمکاری عەرەب وتیشی: ئەوە بڕیارە بۆ هەموو خاکی سوریایە، کەوایە عەفرینیش دەگرێتەوە.\nهەروەها لە وەڵامی ئەو پرسیارەدا کە ئایا هێڕشی تورکیا بۆ سەر عەفرین بە واتای پێشێلکردنی سەروەرەی حکومەتی سوریا بۆ سەر خاکەکەیەتی، وتی: سەرەوەری سەر خاکی سوریا زۆردەمێکە لەلایەن ئێران، تورکیا و هەموو ئەو هێزانەی لەوێ هێزی چەکدارییان هەیە پێشێل کراوە و ئەوە شتێکی تازە نییە.\nلە کۆتاییشدا عەمر موسا وتی: گرنگ ئەوەیە کە ئاگربەست پێکبێت و خەڵکی مەدەنی سوریا لەو ئاڵۆزیانە ڕزگاربن.


زانیارى گشتى :لەبەر جوینى خۆراکە، کە مرۆڤ ژیرە.\nRenas on Tue Jul 27, 2010 3:47 am\nمرۆڤ بۆ یەکەمجار، نزیکەى دوو ملیۆن ساڵ لەمەوبەر، فێرى ئەوە بوو، کە خواردنى خۆى بکوڵێنێت و ئەوجا بیخوات. ئەم هەنگاوە، کۆمەڵێک کێشەى گەورەى لەکۆڵ بەشەرى ئەو کات کردەوە، کە یەکێک لەوانە، رێگە گرتن لە بە فیڕۆچوونى کات بوو.\nبەرلە دۆزینەوەى ئاگرو کۆڵاندنى خۆراک، مرۆڤ ماوەیەکى زۆر لە شەوو رۆژى خۆى بە جوینى خواردنەکەى سەرف دەکرد. لەمبارەیەوە، تۆژەرانى زانکۆى هارڤارد، ئەندازەى جەستەى گیانلەبەرانیان بەپێی ئەو کاتەى کە پێویستیانە بۆ جوینى خۆراک، خستە هەمبەرى یەکترى و گەییشتنە ئەو ئەنجامەى کە پێوەندییەکى ئاشکرا لەنێوان ئەم دوو بابەتە هەیە. بەپێی ئەو بنەمایە، ئەگەر مرۆڤ خۆراکى خۆى نەکوڵاندبا، دەبوایە رێژەى لە سەدا ٤٨ى کاتى بێداریی خۆى، تەنیا خەریکى جوینى خۆراک بوایە.\nدوواى کۆڵاندن، مرۆڤ هەم وزەى زیاترى لە خۆراکەکانەوە پێگەییشت و هەم کاتى زیاترى لەبەر دەم مایەوە، بۆ ئەوەى بیر لە شتیتر بکاتەوەو پێوەندیی کۆمەڵایەتى زیاتر دروست بکات. ئەنجامى ئەمەش پێشکەوتنى مێشکى مرۆڤى لێ کەوتەوە. کەواتە، لە راستیدا، ژیربوونى مرۆڤ، درەنجامێکى گرینگى جوینى خۆراکى کۆڵاوە.(نیوو ساینتیست)


هەرسێ سەرۆکایەتییەکەی عێراق لەگەڵ کۆمسیۆنی باڵای هەڵبژاردنەکان و نێردەی نەتەوە یەکگرتووەکان لە بەغدا کۆبوونەوە و جەختیان کردەوە کارتی بایۆمەترى تاکە ڕێگا دەبێت بۆ دەنگدان لە هەڵبژاردنەکانی داهاتوودا.\nبەگوێرەی ڕاگەیەندراوێکی نووسینگەی سەرۆکایەتی کۆمار کە وێنەیەکی دەست" ناس کورد" کەوتووە ( 16ی تشرینی دووەمی 2020) ئاماژە بەوەکراوە، هەرسێ سەرۆکایەتیەکە بە ئامادەبوونی سەرۆکی ئەنجومەنی باڵای دادوەری وئەندامانی کۆمسیۆنی باڵای هەڵبژاردنەکان و جینین بلا سخارت، نوێنەری ئەمینداری گشتی نەتەوە یکگرتووەکان لە کۆشکی بەغدا کۆبوونەوەتەوە.\nئاماژە بەوەشکراوە، "بەشداربووانی کۆبوونەوەکە جەختیان لە فەراهەمکردنی ژینگەیەکی لە بار کردووەتەوە بۆ ئەنجامدانی هەڵبژاردنەکانی حوزەیرانی داهاتوو، لەگەڵ کارکردن بۆ ڕاماڵینی هەموو ئەو ئاستەنگییەکان کە ئەگەر هەیە دوچاری پرۆسەکە ببنەوە".\nبەشداربووانی کۆبوونەوەکە بە پێویستیانزانیوە ئەو میکانزم و ڕێکارانە پەیڕەوبکرێن کە دەبنە هۆکاری زیادبوونی ڕێژەی تۆمارکردنی دەنگدەران لەڕێگەی سیستمی بایۆمەترییەوە، کارتی بایۆمەتریش تاکە ڕێگا دەبێت بۆ دەنگدان لە هەڵبژاردنەکانی داهاتوودا.\nهەروەها داوا کراوە ڕێکارە یاساییەکان پەیڕەوبکرین بۆمسۆگەرکردنی دەنگدانی ڕەوەندی عێراقی لەدەرەی وڵات، کە دەبێت تەنها لە ڕێگەی سیستمی بایۆمەترییەوە بێت.\nلە کۆبوونەوەکەدا تاوتوێی ڕۆڵی نەتەوە یکگرتووەکانیش کراوە لە هاوکاریکردنی عێراق لە هەڵبژاردنەکانی حوزەیرانی داهاتوو، واژووکردنی گرێبەست لەگەڵ ئەو کۆمپانیا باوەڕپێکراوانەی کە شارەزاییان هەیە لەبواری دەنگدانی ئەلکترۆنی.


هودا پار ناڕەزایەتی دەربڕی لە بەرامبەر ڕاگەیەندراوی نەتەوە یەکگرتوەکان سەبارەت بە ئافرەت\nهودا پار ناڕەزایەتی دەربڕی لە بەرامبەر ڕاگەیەندراوی نەتەوە یەکگرتوەکان سەبارەت بە ئافرەت\nبه رواری داگرتن : 2019-07-01 15:50\nناوەندی ھەواڵەكان - هودا پار لە ڕاگەیەندراوی هەفتانەی خۆی ناڕەزایەتی دەربڕی لە بەرامبەر ڕاگەیەندراوی نەتەوە یەکگرتوەکان سەبارەت بە "خێزان و ئافرەت."\nناوەندی گشتی هودا پار لە ڕاگەیەندراوی هەفتانەی خۆی باس لە ڕاپۆرتی نەتەوە یەکگرتوەکان سەبارەت بە "خێزان و ئافرەت" و کۆبوونەوەی بەحرێن و ناکۆکی ئیدلب و لووتکەی سێ لایەنی لە قودس ئەنجام درا کرد.\nبە کۆبوونەوەی بەحرێن قۆناغی خیانەت بە فەرمی دەستی پێ کرد\nلە ڕاگەیەندراوەکە سەبارەت بە کۆبونەوەی بەحرێن باس لەوە کرا: یەکەم ڕێوڕەسمی پلانی خیانەت کە وەکو مامەڵەی سەدە ناو دەبرێت لە ژێر ناوی کۆبوونەوەی بەحرێن لە شاری مەنامە ئەنجام درا. فەلەستینیەکان ئەو کۆبوونەوەی بە پێشەوای ئەمریکا دروست کرا بایکۆتیان کرد. بەژداری وڵاتانی عەرەبی لەو کۆبوونەوەی تەواوی مافەکانی گەلی فەلەستین بە نەبوو هەژمار دەکات لە لایەن فەلەستین و گەلەکانی دیکەی مسوڵمان وەکو خیانەت قبول کرا. چونکە لەگەڵ ئەوەی یەکەم کۆبوونەوە بوو بەڵام وەزیری دەروەی بەحرێن بانگێشت بە وڵاتانی عەرەبی کرد تاکو ڕژێمی داگیر بناسن و مامەڵەی دەوڵەتێکی ئاسایی لەگەڵ بکەن. بە داخەوە لە بەرامبەر ئەو هەنگاوە ڕای گشتی مسوڵمانەکان ناڕەزایەتیێک بەهێزیان دەرنەبڕیەوە.\nلە بەردەوامی ڕاگەیەندراوەکە باس لەوە کرا: پیلانی خیانەتی سەدە لە لایەن کوشنێر نەوەی تەئۆدۆر هەرزل، زاوای ترامپ ئامادە کراوە. بە پێی ئەو پیلانە دەویسترێت تەواوی مافەکانی گەلی فەلەستین لێ وەربگرن و ناوچەکە لە چەک داماڵراو بکەن و فەلەستینیەکان لە لوبنان و ئوردن و نیمچە دورکەی سینا و سوریا نیشتەجێ بکەن. لە بەرامبەر ئەو شتە بەڵێنی پێدانی ٥٠ ملیار دۆلار لە ماوەی ١٠ ساڵدا بە گەلی فەلەستین دەدەن. پێشکەش کردنی خاکی فەلەستین و دۆزی فەلەستین بە سەهیۆنیەکان لە لایەن چەند کەسی خۆفڕۆش کە گوایە سەرۆکن قابلی قبول نییە. لەبەر ئەوەی کۆبوونەوەی بەحرێن ڕشوەی ئابووری پیلانەکەیە زۆر گرنگە. بۆیە دەبێت کۆبوونەوەی بەحرێن و مامەڵەی سەدە کە بەو کۆبوونەوەیە بە فەرمی دەستی پێ کرد لە سەرەتا لە لایەن گەلی مسوڵمان و دواتر لە لایەن تەواوی وڵاتانی هەستیاری جیهانی تاوانبار بکرێت.\nهەروەها دەبێت داوای بەڕێوبەرایەتی فەلەستین بۆ ئامادە کردنی کۆنفەرانسی نەتەوەیی لە لایەن تەواوی مسوڵمانەکانی جیهان پشتگری بکرێت. پێویستە، تەواوی ڕێکخراوەکانی کە خاوەنداری دۆزی فەلەستین دەکەن لە دژی ئەو ڕژێمانەی هاوکاری خیانەت دەکەن، واز لە جیاوازیەکانی مەزهەبی و نەژادی بێنن و ستراتێژیێکی هاوبەشی خۆراگری دەست نیشان بکەن. چونکە بۆ ئومەتی ئیسلام شتێکی تر نییە.\nلووتکەی سێ لایەنی لە قودس\nلە بەردەوامی ڕاگەیەندراوەکە باس لە لووتکەی سێ لایەنی ئاسایشی ئەمریکا و ڕوسیا و ڕژێمی سەهیۆنی کرا کە لە قودس ئەنجام درا و تێدا باس لە بوونی ئێران لە سوریا و قەیرانی سوریا کرا، دروست کردنی ئەو لووتکەیە لە قودس و ئەنجام نەدرانی لە تەلئەبیب پەیامێکە بۆ تەواوی جیهان.\nلە بەردەوامی باس لەوە کرا: ڕاگەیەندراوی ڕوسیا "گرنگی بە ئاسایشی ئیسرائیل دەدەین"، لە بەرامبەر ئێران کە وەکو گەورەترین هەڕەشە لە بەرامبەر سیاسەتی بڵاو کردنەوەی ڕژێمی سەهیۆنی لە ناوچەکە قبول دەکرێت، دەبێتە هۆکاری لێپرسینەوە سەبارەت بە ڕۆڵی ڕوسیا لەو هەنگاوەی لە ڕۆژەکانی داهاتوودا لە دژی ئێران ئەنجام بدرێت. لەو قۆناغەی ئێران و ئەمریکا نزیکەی شەڕ بوونەتەوە، ئەنجام درانی کۆبوونەوە لەگەڵ ئەمریکا و ڕژێمی سەهیۆنی لە لایەن ڕوسیای کە گوایە هاوپەیمانی ئێرانە وەکو دەرسێکە بۆ تەواوی وڵاتانی ناوچەکە.\nهەروەها باس لەوە کرا: ئەو لووتکەیە بە جوانی نیشان دەدات کە سەبارەت بە ئاسایشی ڕژێمی سەهیۆنی، ئەمریکا و ڕوسیا لە یەک لایەنن. بۆیە زۆر گرنگە لە بەرامبەر ئەو ڕەوشە مسوڵمانەکان لەو ناوچانە پێکەوە بن. بۆیە دەبێت ئەو شەڕەی بۆ سوودی ڕژێمەکانی زلهێز بە وەکالەت ئەنجام دەدرێت بە کۆتای بێت و لە لای ئەمریکا و ڕوسیا بە دوای چارەسەری بابەتەکانی ناوچەکە نەگەڕێن.\nلە بەردەوامی ڕاگەیەندراوەکە سەبارەت بە ڕەوشی ئیدلب باس لەوە کرا: لە ناوچەی کەم کردنی کرژیەکانی ئیدلب هێرشەکانی ئاسمانی ڕوسیا و هێزەکانی ڕژێم بەردەوامە و لەو ناوچانەی لە ژێر کۆنترۆلی سوپای سوریادایە چەندین مووشەک ئاراستەی شوێنەکانی چاودێری تورکیا کرا. باس لەوە کرا هێرشەکە بە ئەنقەسد ئەنجام دراوە بەڵام بە نێوانگیری ڕوسیا ئاگربەست ڕاگەیەندراوە. بەو هێرشانە دەیانەوێت تورکیا لە سیاسەتی دەرەوە سەرنەکەوێت.\nڕاگەیەندراوی نەتەوە یەکگرتوەکان سەبارەت بە "خێزان و ئافرەت"\nلە بەردەوامی ڕاگەیەندراوەکە ناڕەزایەتی لە بەرامبەر ڕاپۆرتی نەتەوە یەگرتوەکان دەربڕا و باس لەوە کرا: لە ڕاپۆرتەکە باس لەوە کرا، "خەتەرناکترین شوێن بۆ ئافرەت ماڵە." هەروەها لە ڕاپۆرتەکە پەیوەندەی ئاسایی نێوان ژن و مێرد وەکو تاوانی دەست درێژی هاوسەگیری ناو بردرا کە ئەو شتانە ڕاستەخۆ دەزگای خانەوادە دەکاتە ئامانج. بەڵام ئافرەت لە دەرەوەی ماڵی خۆ لە جیهانی دەرەوە وەکو ئامێرێکی ڕەگەزی دەبینرێت و هەموو جۆرەی سەرپێچی لە بەرامبەری دەکرێت. لە زۆر شوێنەکانی جیهان ئافرەتەکان لە ئەنجامی شەڕ دەکوژرێن، لەگەڵ ئەوەی نزیەکی نیوەی ئەو کەسانەی لە فەلەستین و سوریا و یەمەن بەهۆی شەڕ گیانیان لە دەست داوە ئافرەتن نەتەوە یەکگرتوەکان سەبارەت بەم بابەتە دەست بە کار نابێت.(İLKHA)\nبليته كان هودا پار نەتەوە یەکگرتوەکان قودس ئیدلب ڕوسیا ئەمریکا سەهیۆنی


23/10/2021 461 جار خوێنراوەتەوە\nسه‌رۆكی ویلایه‌ته یه‌كگرتووه‌كانی ئه‌مریكا رایده‌گه‌یه‌نێت: وڵاته‌كه‌ی پابه‌نده به به‌رگری كردن له تایوان ئه‌گه‌ر بێت و له لایه‌ن چینه‌وه هێرشی بكرێته‌سه‌ر.\nله چاوپێكه‌وتنێكدا كه كه‌ناڵی سی ئێن ئێن له‌گه‌ڵیدا ئه‌نجامی دابوو، جۆ بایدن وتی: به‌لێ ئه‌گه‌ر بێت و هه‌ر كاتێك هێرش بكرێته سه‌ر دوورگه‌ی تایوان له لایه‌ن چینه‌وه ئه‌وا ئێمه به‌رگری لێده‌كه‌ین.\nله‌باره‌ی تاقیكردنه‌وه‌ی دوا موشه‌كی پێشكه‌وتوو و سه‌روو ده‌نگی له لایه‌ن چینه‌وه بایدن ئاماژه‌ی به‌وه‌دا ئێمه ناترسین چونكه به‌هێزترینین و وتیشی چین و رووسیا و هه‌موو جیهان ده‌زانن كه ئێمه خاوه‌نی به‌هێزترین سوپاین له جیهاندا.\nبایدن راشیگه‌یاند ئه‌وان نایانه‌وێت جه‌نگی سارد له‌گه‌ڵ چیندا بكه‌ن به‌ڵكو ده‌یانه‌وێت چین له‌وه بگات هیچ شتێك ئه‌وان له هه‌ڵویسته‌كانیان پاشه‌كشێ پێناكات.\nپێشتر چیو كۆ چینگ وه‌زیری به‌رگری تایوان هۆشداری دا بوو كه چین تا ساڵی 2025 ده‌توانێت و به نیازیشه تایوان به ته‌واوه‌تی داگیر بكات.\nگۆڕاوێكی نوێی ڤایرۆسی كۆڕۆنا سه‌رهه‌ڵده‌دات و بەرپرسێکى تەندروستیش بە ترسناک ناویده‌بات


لەسەر داوای ٨٠ ڕێکخراو بەناوی 'هاوپەیمانیی کەش و هەوا' دووەمین خۆپیشادانی گەورە بۆ پاراستنی کەش و هەوا لە برۆکسلی پایتەختی بەلجیکا بەڕێوەچوو.\nجۆ بایدن، سەرۆکی ئەمریکا هۆشداری داوە، کە 'چالاکییە هێرشکەرەکانی سوپای تورک' لە باکور و ڕۆژهەڵاتی سوریا مەترسین بۆ سەر ئاسایشی نەتەوەیی ئەمریکا و لە شەڕی دژی داعشدا، لە دژی ئاسایشی ژیانی هاوڵاتیان و سەقامگیری ناوچەکەیە.\nئێوارەی دوێنی بۆ ماوەچى چەند کاتژمێرێک ئەپەکانی فەیسبووک، ئینستاگرام و وەتسئەپ لە سەرتارسەری جیهاندا لەکار کەوتن و دوای هەوڵ و زیانێکی زۆر توانرا دووبارە بخرێنەوە کار.\nلە رووسیا هێرش لە بەرانبەر زانکۆیەک ئەنجامدرا: ٨ کەس گیانیان لەدەستدا\nلە زانکۆی پەرمی رووسیا لە هێرشێکدا لانیکەم ٨ کەس گیانیان لەدەستدا و زۆر کەسیش بریندار بوون.\nلە شاری ئاهەجنهێ ڕێپێوانی درێژمەودای گەنجان کۆتایی هات\nڕێپێوانی درێژمەودا کە لەلایەن گەنجانی کورد و گەنجانی ئینتەرناسیۆناڵ بەرێوەدەچوو بۆ ئازادی ڕێبەری گەلی کورد رێبەر عەبدوڵا ئۆجەلان، ڕێپێوانەکە لە شاری کۆڵەن دەستیپێکرد و لە شاری ئاهەجنهێ کۆتایی پێ هات.\nهەڵبژاردنەکانی رووسیا بێ بەشداری ئۆبۆزسیۆن بەردەوامە\nلە رووسیا هەڵبژاردنەکانی گشتی بەردەوامە. قەدەغەکرا کە ئۆپۆزسیۆنی سەرەکی بەشداری لە هەڵبژاردنەکاندا بکەن.\nڕێپێوانی درێژ مەودای گەنجان دەستی پێکرد\nچالاکی ڕێپێوانی درێژ مەودای گەنجان کە هەموو ساڵێک بە پێشنگایەتی تەڤگەری گەنجای شۆرشگێر بەرێوە دەچێت بۆ ئازادی ڕێبەری گەلی کورد عەبدوڵا ئۆجەلان ئەمساڵیش بە شێوازێکی بە هیبەت دەستی پێکرد.\nلە ئەندەنوسیا بەهۆی ئاگرکەوتنەوە لە زیندانێکدا لانیکەم ٤١ کەس گیانیان لەدەستدا\nلە هەرێمی جاکارتای ئیندۆنیزیا، بەهۆی ئاگرکەوتنەوە لە زیندانێکدا لانیکەم ٤١ کەس گیانیان لەدەستدا و بە دەیان کەس بریندار بوون.\nلە ئەوروپا ڤیستیڤاڵی کلتوری کوردی نەتەوەی لە ٢٤-٢٥ مانگ دەکرێت\nدیوانی هاوسەرۆکایەتی کەجەدەکە-ئ ڕایگەیاند: ڤیستیڤاڵی کلتوری کوردی و نەتەوەیی کە دەبوو ١٧-١٨ ئەیلول ئەنجامبدرێت، ناچارین بۆ ٢٤-٢٥ ئەیلول دوای بخەین.\nلە پەنجشیر شەڕ لە دژی تاڵێبان قورس دەبێت\nلە دەروازە پەنجشیری کە دەکەوێتە ڕۆژهەڵاتی ئافغانستان لە لایەن تاڵیبانەوە گەمارۆ دەراوە شەڕ قورس دەبێت.\nیەک لەسەر سێی دارەکانی جیهان بەرەو لەناوچوون دەچن\nبەپێی راپۆرتێک کە لێکۆلینەوە لەسەر ٥٨.٤٩٧ جۆری دار کراوە لە جیهاندا، یەک لەسەر سێی دارەکانی جیهان بەرەو لەناوچوون دەچن و گۆڕینی کەشوهەواش کاریگەریەکی نەرێنی لەسەر دارستانەکان دروست کردووە.\nدەوڵەتی تورکیا و چەتەکانی هاوڵاتیان دەرفێنن و ئەشکنجەیان دەکەن\nدەوڵەتی تورکیا داگیرکەر و چەتەکانی کە بە (پۆلیسی سەربازی) خۆیان دەناسێنن، هاوڵاتیکیان بە ناوی مستەفا بەکر لە گوندی وێ سەر بەناوچەی شەڕای عەفرین لە گوندەکەی خۆی ڕفاند و ئەشکەنجیان کرد.\nلە پێش پەرلەمانی ئەورپا هێرشە داگیرکاریەکانی تورکیا شەرمەزار کرا\nکورد و دۆستانی کورد لە پێش پەرلەمانی ئەورپا هێرش و داگیرکاریەکانی دەوڵەتی تورکیان لەسەر کوردستان شەرمەزار کرد.\nمەلای مزگەوتێکی تورکیا ٣ کچی منداڵی کوشت\nمەلای مزگەوتی گوندی ئلودای ناوچەی ئوفای سەر بە ترابزۆنی تورکیا ٣ کچی منداڵی گوندەکەیانی بە چەک کوشت کە تەمنیان لە نێوان ٤،٧،١١ ساڵانە.\nژنانی چوار پارچەی کوردستان داوای ئازادکردنی ئەندامەکانی ڕژاک دەکەن\nژنانی چوار پارچەی کوردستان لە وڵاتی نەرویجەوە داوای ئازادکردنی ئەندامەکانی ڕژاک دەکەن و ئەو کردەوەیەی پەدەکە شەرمەزار دەکەن.\nلە ئەمریکا کەمکردنەوەی مافی دەنگدانی کەمینەکان شەرمەزارکرا\nلە ژمارەیەک ویلایەتی ئەمریکا کە کۆماریەکان تێیدا باڵادەستن، مافی دەنگدانی کەمینەکان کەمکرایەوە. ئەو هەنگاوە شەرمەزارکرا.\nلە فەریبئرگی ئەڵمانیا یادی شۆرشی چەکداری پەکەکە پێرۆز کرا\nلە شاری فەریبرگی ئەڵمانیا یادی شۆرشی چەکداری پەکەکە پێرۆز کرا.\nفەرمانداری یەپەژە سۆسن بیرهات لە بۆننی یادی کرایەوە\nئەندامی کۆنەسەی سەربازی یەپەژە و قەسەدە سۆسن بیرهات کە لە ١٩ ئابی ئەمساڵ لە هێرشیکی دەوڵەتی تورکیای داگیرکەر لە تلتەمەری شەهیدبوو، ئەمرۆ لە شاری بۆننێ ئەڵمانیا یادی کرایەوە.\nلە هێرشێکی حوسیەکاند ٣٠ سەربازی یەمەنی کوژران\nلە باشوری یەمەن حوسیەکان هێرشیان کردە سەر بنکەیەکی سەربازی، لە هێڕشەکەدا لایەنیکەم ٣٠ سەربازی حکومەتی یەمن گیانیان لە دەستدا و ٥٠ سەربازی تریش برینداربوون.\nتاڵیبان بەڕاستی لەلایەن ئەمریکاوە دروست کراوە، سەرەتا ناتۆ پشتیوانی کرد و دواتریش هەر ناتۆ شەڕی بۆ ماوەی ٢٠ ساڵ دژی ڕاگەیاند و دواتریش ڕێککەوتنیان بەست.\nبولغاریا رێوشوێنەکانی سەر سنور توندتر دەکاتەوە\nبولغاریا بۆ رێگریکردن لە پەنابەرە ئەفغانیەکان، ٤٠٠ بۆ ٧٠٠ سەربازی دیکە لەسەر سنورەکانی جێگیر دەکات.\nلە زەریای هێمن گڕکانێک تەقیەوە و دوورگەیەک دروست بوو\nلە زەریای هێمن لە نزیک تۆکیۆی پایتەختی ژاپۆن لە زەریای هێمندا گڕکانێک تەقیەوە. بەوهۆیەوە دوورگەیەکی نوێ دروست بوو.\nژمارەی قوربانیان بوومەلەرزەکەی هایتی گەیشتە ٢١٨٩ کەس\nژمارەیە قوربانیانی بوومەلەرزەکەی هایتی رۆژ بە رۆژ زیاتر دەبێت. دوای بوومەلەرزەکە زریان دەستیپێکرد. لە ئێستادا پێویستی ٦٠٠ هەزار کەس بە هاوکاری هەیە.\nلە بڕۆکسل یادی شەهیدی قەڵەم وەدات حسێن کرایەوە\nلە بڕۆکسل-ی پایتەختی بەلجیکا، بەئامادەبوونی ڕۆژنامەوانای هەر چواربەشی کوردستان یادی شەهیدی قەڵەم وەدات حسێن کرایەوە و تێیدا، تیرۆركردنی ڕۆژنامەنووسان و بەرتەسككردنەوەی ئازادیی ڕادەربڕین لە باشووری كوردستان شەرمەزار کران.


تێكدانی مۆنومێنته‌كانی به‌عس خه‌ڵكی به‌غدا ده‌كات به دوو به‌شه‌وه | Institute for War and Peace Reporting\nئه‌و مۆنومێنته، كه ناوی (لقاء) بوو، كه‌وتبووه چوارڕیانێكی گه‌ڕه‌كی مه‌نسوڕ له شاری به‌غدا و پێكهاتبوو له دوو پێكهاته‌ی به‌رزی كۆنكریتی و تۆزێ به‌ده‌وری یه‌كتردا لوولیان خواردبوو و به‌م دواییه تێكدرا.\nبه‌پێی راپۆرته‌كان، لیژنه‌یه‌ك كه سه‌رۆك وه‌زیرانی عێراق نوری مالیكی پێكی هێناوه بۆ رووخاندنی مۆنومێنته‌كانی به‌عس بڕیاری داوه كه‌وانه‌ی سه‌ركه‌وتن، كه مۆنومێنتێكی تره و پێكهاتووه له دوو شمشێری كانزایی گه‌وره و لێكیان داوه و به دوو ده‌ست به‌رزكراونه‌ته‌وه، تێك بدات.\nله چاوپێكه‌وتنێكدا له‌گه‌ڵ IWPR له ٧ی شوبات، راوێژكاری سه‌رۆك وه‌زیرانی عێراق عه‌لی موسه‌وی وتی لیژنه‌كه له‌چواچێوه‌ی یاسای ریشه‌كێشكردنی به‌عس كارده‌كات.\nبه‌ڵام موسه‌وی رۆژی دواتر به IWPRی راگه‌یاند كه مالیكی فه‌رمانیكردووه تێكدانی مۆنومێنته‌كان بوه‌ستێنرێت چونكه هه‌ندێ له رێنماییه‌كانی خۆی "به‌هه‌ڵه لێكدراونه‌ته‌وه". ئێستا كه‌وانه‌ی سه‌ركه‌وتن هه‌ر له شوێنی خۆیه‌تی له ناوچه‌ی سه‌وز و خه‌ڵك ناتوانن بچنه ئه‌وێ.\nره‌خنه‌گران ده‌ڵێن هۆكاری تێكدانی مۆنومێنتی (لقاء) له گه‌ڕه‌كی مه‌نسوڕ روون و ئاشكرایه.\nئه‌وان ده‌ڵێن كاتی تێكدانی مۆنومێنته‌كه، كه ته‌نها چوار هه‌فته به‌ر له هه‌ڵبژاردنی په‌رله‌مانی عێراق بوو، ده‌ریده‌خات كه ئه‌و كاره فێڵێكی ته‌واو سیاسییه بۆ به‌ده‌ستهێنانی پاڵپشتیی شیعه‌كانی عێراق كه زۆرینه‌ن له وڵاتدا و رژێمی سه‌دام حوسێن په‌راوێزی خستبوون.\nیاسای ریشه‌كێشكردنی به‌عس، كه به‌پێی راپۆرته‌كان بنه‌مای بڕیاری تێكدانی مۆنومێنته‌كان بووه، ماوه‌یه‌ك به‌ر له ئێستا بۆ دوورخستنه‌وه‌ی ٥٠٠ كاندید له هه‌ڵبژاردنی داهاتووی په‌رله‌مانی عێراق به‌كارهێنراوه.\nدوورخستنه‌وه‌ی ئه‌و پاڵێوراوانه، كه هێشتا جێگای مشتومڕه له به‌غدا، سه‌ركرده‌كانی عه‌ره‌بی سوننه‌ی توڕه كردووه و رایانگه‌یاندووه ئه‌مه هه‌نگاوێكه له لایه‌ن حكومه‌تی شیعه‌زاڵی به‌غدا بۆ په‌راوێزخستنی ركابه‌ره‌كانی. هه‌روه‌ها به‌رپرسانی ئه‌مریكاش نیگه‌رانی خۆیان سه‌باره‌ت به دوورخستنه‌وه‌ی پاڵێوراوه‌كان ده‌ربڕیووه و هه‌روه‌ك دیاره زیاتر له‌وه نیگه‌رانن كه ره‌نگه بڕیاره‌كه گرژیی تائیفی لێبكه‌وێته‌وه و له به‌های هه‌ڵبژاردنی داهاتوو كه‌م بكاته‌وه.\nله لایه‌كی تر، پاڵێوراوان ئه‌و بڕیاره‌یان ته‌میزكردۆته‌وه و ئه‌و هه‌نگاوه‌ش به‌رپرسانی شیعه‌ی توڕه كردووه كه هه‌وڵده‌ده‌ن به‌ته‌واوی حزبی به‌عس له عێراقدا ریشه‌كێش بكه‌ن.\nنوره‌دین حه‌یالی، ئه‌ندامی په‌رله‌مانی عێراقه و سه‌ر به یه‌كێك له هاوپه‌یمانییه ركابه‌ره‌كانی مالیكییه، وتی رووخاندنی مۆنومێنته‌كانی سه‌رده‌می سه‌دام بۆ رازیكردنی ده‌نگده‌رانی شیعه‌یه.\n"هه‌ر كه‌سێك مۆنومێنتێك تێك بدات، سۆزی تائیفه‌یه‌كی دیاریكراو به‌ده‌ست ده‌هێنێت و ئازاری هه‌ستی تائیفه‌یه‌كی تر ده‌دات،" حه‌یالی وتی. "ئه‌وه‌ی ئه‌و كاره‌ی كردووه خه‌می ده‌ستكه‌وتی خۆیه‌تی له هه‌ڵبژاردن، نه‌ك هه‌ستی خه‌ڵكه‌كه‌ی."\nموسه‌وی ره‌تیكرده‌وه هه‌ڵبژاردن هۆكاری تێكدانی مۆنومێنته‌كان بێت.\n"ئه‌مه هه‌نگاوێكه له ستراتیژییه‌ك كه پێشتر په‌سه‌نكراوه و پێكهاتووه له تێكدانی ئه‌و سیمبول و مۆنومێنت و په‌یكه‌رانه‌ی كه ره‌مزی سه‌دام یان حزبی به‌عسن،" موسه‌وی به IWPRی وت. "ئه‌م هه‌نگاوه به‌شێكه له یاسای ریشه‌كێشكردنی به‌عس كه خه‌ڵكی عێراق په‌سه‌ندیان كردووه."\nله كانوونی دووه‌می ٢٠٠٨، په‌رله‌مانی عێراق یاسای ریشه‌كێشكردنی به‌عسی په‌سه‌ندكرد كه ناهێڵێت به‌رپرسه باڵاكانی پێشووی به‌عس جارێكی تر كاروباری وڵات بگرنه ده‌ست.\nله كاتێكدا یاساكه ئه‌و رێوشوێنه توندانه‌ی كه دژی به‌عسییه‌كان له دوای شاڵاوه‌كه‌ی ئه‌مریكا له ٢٠٠٣دا ده‌كرابوون وه‌ك خۆی هێشتۆته‌وه، به‌ڵام سزای سه‌ر به‌رپرسه پله‌نزمه‌كانی سووك كردووه و هه‌ندێ كه‌سیش ئه‌و كاره‌یان به هه‌نگاوێكی گرنگ به ئاڕاسته‌ی ئاشتبوونه‌وه‌ی نیشتیمانی وه‌سف كرد.\nبه‌ر له په‌سه‌ندكردنی یاساكه، زۆرێك له‌و مۆنومێنتانه‌ی كه له‌نزیكه‌وه په‌یوه‌ندیان به سیاسه‌ت و كه‌سایه‌تی سه‌دامه‌وه هه‌بوو تێكدرابوون. په‌یكه‌ره‌كانی سه‌دام و ئه‌و به‌رهه‌مه شێوه‌كاریانه‌ی كه بۆ بره‌ودان به حزبه‌كه‌ی دروستكرابوون دوابه‌دوای شاڵاوه‌كه‌ی ئه‌مریكا ده‌ستبه‌جێ تێكدران.\nمۆنومێنتی (لقاء) و كه‌وانه‌ی سه‌ركه‌وتن دوو له‌و مۆنومێنتانه بوون كه تێكنه‌درابوون. ره‌خنه‌گران ده‌ڵێن ئه‌و مۆنومێنتانه‌ی له‌م ماوه‌یه‌ی دواییدا تێكدراون ده‌بوایه بپارێزرێن چونكه هی به‌عس نین و گرنگییه‌كی زۆریان له‌ڕووی كلتووری و مێژووییه‌وه هه‌یه.\nسه‌میر سه‌باح، ژمێریاره و خه‌ڵكی مه‌نسوڕه، وتی مۆنومێنتی (لقاء) ئه‌و كاتانه‌ی به‌بیر خه‌ڵك ده‌هێنایه‌وه كه له‌ده‌ره‌وه‌ی وڵات پشووی خۆیان به‌سه‌ر ده‌برد. ئه‌و مۆنومێنته كه‌وتبووه سه‌ر ئه‌و رێگایه‌ی به‌ره‌و ئوردن ده‌ڕوات و له‌وه‌ته‌ی له نه‌وه‌ده‌كانی سه‌ده‌ی رابردووه‌وه دروست كرابوو خاڵی به‌یه‌ك گه‌یشتی نێوان خه‌ڵك و شوفێره‌كانی به‌غدا بوو.\n"ئه‌م مۆنومێنته په‌یوه‌ندی به سه‌دامه‌وه نییه، به‌ڵكو په‌یوه‌ندی به هه‌موو پیاو و ژنێكی ئه‌م گه‌ڕه‌كه‌وه هه‌یه،" سه‌باح وتی. "رووخاندنی ئه‌و مۆنومێنته كوشتنی ساتێكه له ژیانی ئێمه و واته كوشتنی بیره‌وه‌رییه‌كانی ئێمه‌یه."\nشێوازی مۆنومێنته‌كه لێكدانه‌وه‌ی تری بۆ ده‌كرێت. به‌رپرسێك له‌و كۆمیته‌یه‌ی به‌رپرسه له رووخاندنی مۆنومێنته‌كانی سه‌رده‌می به‌عس كه داوایكرد ناوی ئاشكرا نه‌كرێت وتی مۆنومێنته‌كه ره‌مزی په‌یمانی نێوان سه‌دام و خه‌ڵكه‌كه‌یه‌تی.\nكه‌وانه‌ی سه‌ركه‌وتن له كۆتایی شه‌ڕی نێوان عێراق و ئێران دروستكراوه و سه‌دام پێی وابوو وڵاته‌كه‌ی له‌و شه‌ڕه‌دا سه‌ركه‌وتوو بووه. باوه‌ڕوایه ئه‌و دوو ده‌سته كانزاییه‌ی كه دوو شمشێره‌كه‌یان به‌یه‌كدا كێشاوه له‌سه‌ر شێوه‌ی ده‌ستی سه‌دام دروستكرابن.\nله نمایشه سه‌ربازییه‌كاندا، سه‌ربازانی عێراق به‌ژێر ئه‌و دوو ده‌سته‌دا ره‌ت ده‌بوون و ده‌وروبه‌ری ئه‌و دوو ده‌سته‌ش به كڵاوه جه‌نگییه‌كانی سه‌ربازانی ئێرانی رازاوه‌ته‌وه و ره‌مزی كوشتنی دوژمنن.\nهه‌ندێ له هاوڵاتیانی عێراق پێیان باشه كه‌وانه‌ی سه‌ركه‌وتن وه‌ك رێزێك بۆ قوربانیدانی سه‌ربازه‌كانیان بهێڵرێته‌وه. هه‌ندێكی تر پێیان وایه ئه‌و مۆنومێنته سووكایه‌تیكردنه به‌و سه‌دان هه‌زار كه‌سه‌ی له‌و شه‌ڕه بێ مانایه‌دا گیانیان له‌ده‌ست داوه.\n"بۆچی ده‌بێ مۆنومێنته‌كانی سه‌دام له‌سه‌ر خاكه‌كه‌مان بهێڵینه‌وه؟ رۆڵه‌كانی عێراقی نوێ نابێت به‌هیچ شێوه‌یه‌ك په‌یوه‌ندیان به كلتووری سه‌دامه‌وه هه‌بێت، كلتوورێك كه سه‌رتاپای خوێنه،" دایكی هانا، مامۆستایه و نه‌یویست ناوی ته‌واوی خۆی ئاشكرا بكات، وتی.\nجه‌میل عه‌بد عه‌لی، كارمه‌ندی حكومه‌ته، پێی وابوو تێكدانی مۆنومێنته‌كانی رژێمی پێشوو ئه‌وه ده‌هێنێت كه ئاهه‌نگی بۆ ساز بكرێت.\n"سه‌دام هیچی بۆ خه‌ڵكی عێراق نه‌كرد. ئه‌و هه‌ر خه‌ریكی به‌رپاكردنی شه‌ڕ و دروستكردنی كۆشك و په‌یكه‌ربوو بۆ خۆی،" عه‌لی وتی. "پیاوه‌كانی سه‌دام كوڕه‌كه‌میان له‌سێداره‌دا چونكه ره‌تیكرده‌وه په‌یوه‌ندی به سوپاوه بكات و به‌شداری له شه‌ڕی ئێراندا بكات. ده‌زانی چه‌ند خۆشحاڵ ده‌بم ئه‌گه‌ر ئه‌و مۆنومێنته كه ره‌مزێكه بۆ سه‌ركه‌وتنی سه‌دام تێك بدرێت؟"\nبه‌پێچه‌وانه‌وه، نه‌بی غازی، شوفێری ته‌كسییه له به‌غدا، وتی كه‌وانه‌ی سه‌ركه‌وتن ده‌بێت وه‌ك رێزێك به‌رامبه‌ر به‌و عێراقیانه‌ی له جه‌نگه‌كه‌دا كوژراون پارێزگاری لێ بكرێت.\n"سه‌ربازه‌كانی عێراق گیانی خۆیان به‌ختكرد تا خاكه‌كه‌یان بپارێزن. ئایا رووخاندنی ئه‌و مۆنومێنته ئه‌وان زیندوو ده‌كاته‌وه؟" غازی پرسی. ئه‌و پێی وابوو تێكدانی مۆنومێنته‌كان له‌لایه‌ن سیاسه‌تمه‌دارانی شیعه‌وه به‌رنامه‌ی بۆ داڕێژراوه و "چاكه‌یه‌كه له‌گه‌ڵ حكومه‌تی ئێراندا ده‌یكه‌ن".\nزۆرێك له سه‌ركرده‌كانی شیعه‌ی عێراق په‌یوه‌ندیی مێژووییان له‌گه‌ڵ رژێمی ئایینیی ئێراندا هه‌یه و له‌كاتی به‌رهه‌ڵستیكردنی سه‌دام ئه‌و په‌یوه‌ندیانه زیاتر به‌ره‌وپێش چوون. سیاسه‌تمه‌دارانی سوننه هه‌میشه ئه‌و سه‌ركردانه به‌وه تۆمه‌تبار ده‌كه‌ن كه فه‌رمان له ئێرانه‌وه وه‌رده‌گرن و ئه‌وانیش ئه‌و تۆمه‌تانه ره‌تده‌كه‌نه‌وه.\nمه‌حمود ئه‌سوه‌د، به‌رپرسێكی پله‌به‌رزه له وه‌زاره‌تی رۆشنبیری عێراق و ئه‌ندامی ئه‌و كۆمیته‌یه‌شه كه بڕیار له‌سه‌ر رووخاندنی مۆنومێنته‌كانی سه‌رده‌می به‌عس ده‌دات، وتی مۆنومێنته كۆنه‌كان بۆیه رووخێنراون چونكه هانی "توندوتیژی و خوێن رشتن"یان ده‌دا.\n"له‌شوێنی ئه‌وان مۆمومێنتی نوێ دروست ده‌كه‌ین كه له‌گه‌ڵ عێراقی نوێدا بگونجێن،" ئه‌و به IWPRی وت. "پێویسته به‌غدا بكه‌ینه پایته‌ختی عێراقێك كه نه به‌رامبه‌ر به ئێران و نه به‌رامبه‌ر به هه‌ر دراوسێیه‌كی تری رق و هه‌ستی تۆڵه‌سه‌ندنه‌وه‌ی نه‌بێت."\nحه‌كیم عه‌بدولزه‌هره، به‌رپرسێكی پله‌به‌رزه له شاره‌وانی به‌غدا، ئه‌ویش به‌رگری له پلانی رووخاندنی مۆنومێنته‌كان كرد و ئاماژه‌ی بۆ ئه‌وه‌ش كرد كه ته‌نها ئه‌و مۆنومێنتانه ده‌ڕووخێنن كه ره‌مزی ئایدیۆلۆژیای به‌عسن.\nهه‌ر یه‌كه له زه‌هره و ئه‌سوه‌د وتیان دوا بڕیار كه بۆ رووخاندنی مۆنومێنته‌كان ده‌رچووه هه‌ر یه‌كه له كه‌وانه‌ی سه‌ركه‌وتن و مۆنومێنتی (لقاء)یشی گرتۆته‌وه. هه‌ردووكیان به IWPRیان راگه‌یاند كه بڕیاره‌كه راسته‌وخۆ له لایه‌ن مالیكییه‌وه ده‌كراوه.\nله‌گه‌ڵ ئه‌وه‌ش، موسه‌وی، یاریده‌ده‌ره‌كه‌ی مالیكی، وتی سه‌رۆك وه‌زیرانی عێراق فه‌رمانی ده‌كردووه تێكدانی ئه‌و مۆنومێنتانه بوه‌ستێنرێت كه ره‌مزی "سه‌دام حوسێن و شه‌ڕه‌كانی و حزبه‌كه‌ی نین".\nله وه‌ڵامی پرسیارێكدا سه‌باره‌ت به تێكدانی كه‌وانه‌ی سه‌ركه‌وتن به‌هۆی ئه‌وه‌ی بۆ یادكردنه‌وه‌ی شه‌ڕی ئێران له لایه‌ن سه‌دامه‌وه دروستكراوه، موسه‌وی وتی له‌ئێستادا هیچ پلانێك له‌ئارادا نییه بۆ تێكدانی به‌ڵام له‌وانه‌یه له داهاتوودا بگوازرێته‌وه بۆ مۆزه‌خانه‌یه‌ك.\n"له‌وانه‌یه بڕیار له‌سه‌ر هێشتنه‌وه‌ی ئه‌و مۆنومێنته بده‌ین، نه‌ك له‌به‌ر ئه‌وه‌ی سه‌داممان خۆش ده‌وێت، به‌ڵكو له‌به‌ر ئه‌وه‌ی ئه‌و مۆنومێنته به‌ڵگه‌یه له‌سه‌ر تاوانه‌كانی سه‌دام،" موسه‌وی وتی.\nله وه‌ڵامی پرسیارێكدا كه بۆچی پلانی تێكدانی مۆنومێنته‌كان سه‌ره‌تا كه‌وانه‌ی سه‌ركه‌وتنی ده‌گرته‌وه، موسه‌وی وتی، "هه‌ندێجار به‌رپرسان و لیژنه‌كان به‌هه‌ڵه له فه‌رمانه‌كان ده‌گه‌ن".\nسه‌رۆكی كۆمیته‌ی كلتوور و گه‌شتوگوزار له په‌رله‌مانی عێراق وتی مۆنومێنتی وه‌ك كه‌وانه‌ی سه‌ركه‌وتن ده‌كرێت بگوازرێنه‌وه بۆ مۆزه‌خانه‌یه‌ك به‌ڵام تێكدانیان "قبوڵ ناكرێت".\n"ئه‌گه‌ر خه‌ڵكی عێراق رقیان له‌و مۆنومێنتانه ده‌بێته‌وه له‌به‌ر ئه‌وه‌ی تاوانه‌كانی سه‌دامیان بیردێننه‌وه، پێویسته لایان بده‌ین و له چاوی خه‌ڵك دووریان بخه‌ینه‌وه،" موفید جه‌زائیری، یه‌كێكه له به‌رپرسانی حزبی شیوعی عێراق، وتی.\nحاڵی حاز، كه‌وانه‌ی سه‌ركه‌وتن هێشتا له جێگای خۆیه‌تی له ناوچه‌ی سه‌وز. ورده به‌ردێكی زۆر و پۆڵای تێكئاڵاو وه‌ك پاشماوه له‌شوێنی مۆنومێنته‌كه‌ی گه‌ڕه‌كی مه‌نسوڕ ماونه‌ته‌وه.\nسه‌لیم حه‌سه‌نی رۆژنامه‌نووسێكی راهێنراوی IWPRه له به‌غدا. عه‌بیر محه‌مه‌د موحه‌ریری ناوخۆیی IWPRه له به‌غدا.


(538) جار خوێندراوەتەوە\nبەختەوەری: لە نێوان مارکسیزم و سەرمایەداری‌دا\n(دەربارەی دیبەیتەكەی نێوان ژیژەک-پیتەرسۆن)\nنوسینی: كادڵ لاست\nوەرگێڕانی: دێرسیم فایەق\nساڵی ڕابردوو بانگەشەم بۆ ئەگەری ئەنجامدانی گفتوگۆیەک لە نێوان سلاڤۆی ژیژەک‌ـی فەیلەسوف و جۆردن پیتەرسۆنی دەروونناس‌دا دەکرد. لەو باوەڕەدا بووم دایالۆگێک لە نێوان ئەو دوو کەسایەتییە مشتومڕسازەدا بە سودی گەورەی گوتاری سیاسی و ئابوری دەشکێتەوە. بەوەی لەسەر ئەو دوو کەسایەتییە دەمزانی، ئەوەم خستەڕوو گەر گفتوگۆکانیان بەسەر مەسیحیەت و پۆستمۆدێرنیزم و دەروونشیکاری‌دا چڕببێتەوە ئەوا دەبێتە هۆی ئەوەی باشتر لەو جیاکارییە وردانە بگەین کە هەر ڕۆشنبیرێکیان ئەم ئایدیا ئالۆزانە دەخەنەڕوو.\nبەڵام سەرەڕای وەها دیبەتێک، مامەڵە لەگەل گوتاری ''بەختەوەری'' و پەیوەندیی بە مارکسیزم و سەرمایەدارییەوە دەکەین. پێموایە ئەم سەرجدانە سەرەکییە بەرچاوڕوونییەکمان دەداتێ لەسەر ئەوەی گفتوگۆکە لەسەر چی دەبێت؛ دەمەوێت لەڕێی ئەم وتارەوە ئەوە بخەمە بەرچاو کە پێم وایە دێتەگۆڕێ و دەتوانین هیواخوازی چی بین لەم کارلێکەوە بەدەستمان بێت.\nیەکەم شت دەمەوێت ئەوە بڵێم چەمکی بەختەوەری وەک نەفییەکی سەرەکی دەردەکەوێت بۆ ژیژەک و پیتەرسۆنیش. بە واتایەکی دیکە، بەلای ژیژەک و پیتەرسۆنە بەختەوەری نابێت هەرگیز ئامانجێ نیاز و دوورمەودای بوونی مرۆڤ و هەبوونی مرۆڤایەتی بێت (هەرچەندە دەشێت لێوەبەرهەمهاتووی ئامانجەکانی دیکە بێت). ژیژەک بەردەوام ئاماژە بەوە دەکات بەختەوەری ''کاتیگۆرییەکی سازشكار یان خۆگونجێنەر''ـە و پیتەرسۆنیش لە ئاماژەداندایە بە ڕەخنەکردنی بزاوتی هەست‌وسۆزە ئەرێنییەکان وەک بەد-زانینـێک تا ئاستێکی ''شەرمەزارکەرانە''.\nڕەگوڕیشەی هۆکاری پشتگوێخستنی بەختەوەری وەک بەهایەکی کۆتادار لە-خۆیدا دەگەڕێتەوە سەر مژووڵبوونی هەردوو ڕۆشنبیر بە بیرمەندە مێژوویی و دەروونشیکارییە قووڵەکانەوە. ژیژەک لە ژێر کاریگەریی پێداگریی هیگڵدایە بەوەی تەنها ''لاپەڕە بەتاڵەکان''ـی مێژوو بەختەوەرن؛ هەروەها پێداگریی لاکان لەسەر ئەوەی کۆتایی شیکاری [دەروونی] سەرنج‌خستنە سەر هەقیقەتێکی نائاسوودەیە نەک خود-بەختەوەرانە. پیتەرسۆن لەژێر کاریگەریی جەختکردنەوەی دۆستۆیڤیسکیدایە لەسەر ئەوەی مرۆڤی دڵخۆش دۆخەکەی خۆی بە دەستی خۆی وێراندەکات و هەروەها مکوڕبوونی نیچە بەوەی ژیانی ڕاستەقینە سەرنجدەخاتە سەر هێزی-خود نەوەکو بەختەوەریی-خود.\nلەبەر ئەوە، گەر لەڕووی تیۆرییەوە ژیژەک و پیتەرسۆن یەکبخەین، ئەوا پەیوەست بەو ڕاستییەوە دەبێت هەردوو بیرمەندەکە ئەو دابڕانە سەرەتاییەی فرۆیدییان پەژراندووە کە وەکو ''ئەودیوی'' پرەنسیپی چێژ ناسێنراوە. بەلای فرۆیدەوە ژیانی مرۆڤ سەرەتا لەڕێی پرەنسیپی چێژەوە ڕێکدەخرێت، بەڵام دواتر لایەنە شاراوە نائاگایانەکەی خۆی تێهەڵکێشدەکات، کە پەیوەندیی بە حەقیقەتی 'ئید'ـەوە هەیە نەوەکو چێژی ئیگۆ. پەسەندکردنی ئەم وانە بنەڕەتییە بەرەو ئاراستەی ژیانی پاڵنەرەکان هەنگاودەنێت کە گرژی و ناکۆکـی ئاراستەی دەکات بەهەمان شێوەی ئەوەی ئارەزووەکانی ئیگۆ ئامانجی هاوئاهەنگی و هارمۆنی و بەختەوەرییە. بەم جۆرە پەسەندکردنی ژیانی پاڵنەرەکان دەبێتە مایەی ژیانێکی قورس، بەڵام لە هەمان کاتدا ژیانێکی ماناداریش.\nچۆن ئەم یەکانگیرییە بنچینەییە تیۆرییەی نێوان ژیژەک و پیتەرسۆن دەبێتەهۆی دەرخستنی تێڕوانینیان بۆ بابەتە ئابوری و سیاسییەکان؟ دەتوانین لەم خاڵەدا تەنها پێشبینی بکەین بەڵام ئەوە دەزانین ژیژەک، بە هەموو ئاماژەکانیەوە، مارکسییەکی ناتەقلیدییە؛ هەروەها پیتەرسۆن، لەڕێی مەزەندەکردنەکانەوە، سەرمایەدارێکی پراگماتیکە. ژیژەک وێڵی ڕێگاگەلێکە لێوەی دووبارە بیر لە مارکسیزم بکاتەوە لەڕێی سەرلەنوێ شرۆڤەکردنەوەی دیالەکتیکیی مارکسییەوە بە هاوێنەی دیالەکتیکی هیگڵی (سەرچاوە ڕۆشنبییرییەکەی [ژیژەک])؛ هەروەها بەهام شێوەی زیادکردنی دۆزینەوە دەروونشیکارییەکان بۆ هەر تێگەیشتنێکی سەرەتاییانەی ئەوەی کۆمۆنیزمی کردەیی ڕاستەقینە چۆن دەبێت. لەباری ئاساییدا ژیژەک تاڕادەیەک خاكەڕا یان خۆلێلادەرە (یاخوود هەردووکیانە) کاتێک باسەکە دێتەسەر هێنانەزمانی ڕاستەوخۆی ئەوەی کۆمۆنیزمی کردەیی ڕاستەقینە چۆن دەبێت، بەڵام بە ڕوونی ئەوە دەخاتەڕوو ئارکیتایپە مارکسییە یۆتۆپیاییە یەکسانیخوازەکە نابێت.\nهەڵوێستە سیاسی و ئابورییەکانی پیتەرسۆن لەلایەکی دیکەوە زیاتر باو و تەقلیدییە. کەسێکە جەخت لەسەر تاک بەسەر دەستەجەمعی‌دا دەکاتەوە وەک بنەمایەکی میتافیزیکی، بۆیە کۆمۆنیزم وەک ئایدۆلۆژیایەکی دەستەجەمعی دەبینێت کە هەموو بنچینە بەڵگەنەویستـە گرنگەکان دەخاتە ژێر مەترسییەوە. هەروەها جەختکردنەوەکانی لەسەر تاکگەرایی هاوجووت دەکات لەگەڵ ڕەخنەی توندی ئەزموونە لە واقیع‌دا خۆڕاگەیاندووـەکانی کۆمۆنیزمی سەدەی یستەم. پیتەرسۆن هیچ کێشەیەکی نیە لە بەراوردکردنی وێرانکارییەکان و خراپیەیکانی ئەم ئەزموونانە وەک نوسخەی چەپی ئەوەی لە ئەڵمانیای فاشیستی نازی‌دا ڕوویدا. بۆیە بەلای پیتەرسۆنەوە خاڵی پرۆژەی ئابوری-سیاسی سەدەی بیستویەک دەبێت پێش هەموو شتێک وەلانانی ئەم دوو جەمسەرە توندەوە بێت لە گەشەپێدان‌دا.\nئایا هیچ ئەگەرێکی تێهەڵکێش و سەنتێز هەیە لەم دیالۆگەدا کەوا هەر لە دەستپێکییەوە زۆر جەمسەرگیر دیارە؟ ئەگەر سەنتێزێک هەبێت ئەوە تەنها لە داننانە بەوەی هەردوو بیرمەندەکە ڕەخنەگری بنچینە ساکارـەکانی مارکسیزمن؛ هەروەها هەردوو بیرمەندەکە مکوڕن لە پێداگریکردن لەسەر گرنگیی ڕەنگدانەوەی دەروونی مرۆڤ لەسەر پاڵنەرە نائاگاکان. سەرەڕای ئەوە جیاوازن کاتێک دەگەنە سەر ئامانجە سەرەکییەکە. بەلای ژیژەکەوە، ئامانجی بنچینەیی دووبارە بیرکردنەوەیە لە چەپی جیهانی یاخود چەپی گەردوونی. چەپ دەبێت بە شێوازێکی نوێ بیر لە کێشە و ئاستەگەکانی ژیانی کۆمۆنەکان و کارایی کۆمەڵگەی سۆسیالیستی و ئاقارەکانی تەکنۆلۆژیای نوێ (بۆماوەزانی، هۆشی دەستکرد و ڕۆبۆتەکان و هتد) بکاتەوە.\nلە لایەکی دیکەوە، ئامانجی سەرەکیی پیتەرسۆن کەوتۆتە سەر تاک و تواناییەکەی بۆ وەرچەرخان لەڕێی پەیوەندبوونی قووڵی لۆگۆسەوە. بەلای پیتەرسۆنەوە دەبێت تێگەیشتنمان بۆ خود لە ئاستە بنچینەیەکەی دا بگۆڕین، دواتر ڕەنگە بناخەیەکی ئابوری-سیاسیی نوێ دابمەزرێ لەژێر بنەمای خود-ئاگاییەکی ڕۆشنگەردا. بەم واتایە عەرەبانەکە دەخەینە پێش ئەسپەکەوە، ئەگەر بەبێ ڕەنگدانەوەی پێویستیی قووڵ لە سرووشتی خوددا بیر لە جیۆ-سیاسی جیهانی بکەینەوە.\nچی شتێک لە هەمباری ئەم دایالۆگەدایە؟ پێموایە زۆر شتی لە هەگبەدایە. پێش هەموو شتێکی تیۆریی پلەبەرز دەتوانرێت بەشێوەیەکی نوێ بیری لێبکرێتەوە. ئەگەر بهێڵرێت پێشبینیی چوار ئاستی سەرەکی بکەم تیایدا تیۆری باڵا بتوانرێت دووبارە بیری لێ بکرێتەوە ئەوە "کۆتایی بنەمای چێژی نیولیبراڵیزم" و "ئەرێکردنی هەڵبەز و دابەزـی دەروونی" و " گوتاری تاک بەرامبەر دەستەجەمعیبوون" و "ئاوێزانبوونی تاریکایی مێژووی یاخوود سێبەرەکان". هەریەک لەو ڕەهەندانەی تێگەیشتنی ساتەوەختیمان پێویستیان بە وێناکردنەوەیەکی کاریگەرانەیە بۆی.\nنیولیبراڵیزم تەنها لەبەر هۆکاری ئابوری نیە کە کێشەیە، بەڵکو لەبەر هۆکاری ساکاری چێژیش. لە چاخی نیولیبراڵیزم‌دا ئێمە نوێنەرەوەی بەڵگەنەویستــێکی ئەخلاقیین کە بە دەوری پرەنسیپی چێژدا دەسوڕێتەوە، و بەرەو کۆمەڵگەیەکی تێرکردنی یەکسەری ئارەزووەکان و خۆ-گرتنەوەیەکـی نزممان دەبات.\nئەرێكردنی هەڵبەزودابەزە دەروونییەکان پێویستن لەبەرئەوەی پێدەنێینە ناو پانتاییەکـی نوێی دەروونی لە جیهانەکەماندا. ئەم پانتاییە دەروونییە ناتوانرێت تەنیا لەڕێی هەست‌وسۆزە ئەرێنییەکانەوە بتەنرێتەوە، بەڵکو دەبێت دیالەکتیکییانە هاوسەنگیی نێوان هەست‌وسۆزە ئەرێنی و نەرێنییەکان ڕابگیرێت. هەردووکیان پێویستن و دەبێت تێکەڵکێش و ئاوێزان بکرێن بۆ گەیشتن بە ئاستێکی نوێی خود-ئاگایی.\nگوتاری تاک و دەستەجەمعی‌بوون پێویستی بەوەیە وەربچەرخێت چونکە دایالۆگە سیاسییە کۆنەکانی نێوان ماف و ئەرک؛ پێشکەوتنخوازی و موحافیزکاری بەتەواوەتی لە ڕۆڵگێڕان کەوتوون و تێکشکاون. هەردوو ماف و ئەرک پێویستن بۆ کۆمەڵگەیەکی کردەیی، کە ئەو ئەرک و مافانەی ڕوون نیە. ئەمە دەکرێت ڕوویەکی بێت لەبەرهۆکاری ئەوەی جیهانیبوون و کۆمپانیا زەبەلاحەکان و ئۆتۆماتیکیبوون و هەر ژمارەیەکی دیکەی هێزەکان کە جیهانی ئەمڕۆی ئێمەیان بە شیوەیەکی بەرچاو گۆڕیوە.\nلەکۆتاییدا، ئاوێزانبوونی تاریکایی مێژووی یا سێبەرەکان شتێکە دەبێت سازشی لەسەر بکەین لەناو دڵمان‌دا. بوونی مرۆیی توانای خراپترین دڕندایەتییە وێناکراوەکانی هەیە. ئەهریمەنێکی هاوجووت کارایە لەناو دڵی هەریەکێکماندا. ئەگەر بێبایەخ و ناڕەنگدەرەوە بەجێبهێلدرێت لەسەرمان ئەوە دەکەوینە مەترسی چەندبارەکردنەوەی خراپترین کارەساتەکانی سەدەی بیستەم.\nبەگشتی، ئەم گفتوگۆیە لە نێوان ژیژەک و پیتەرسۆن دا: بەختەوەری لە نێوان مارکسیزم بەرامبەر سەرمایەداری‌دا، دەبێتە بەریەکەوتنی بیریارانێک بێت کە بۆ ماوەیەکی زۆر لە بیردا دەمێنێتەوە. هیوادارم ئەم وتارە بەرچاوڕوونییەک ببەخشێت لەسەر ئەوەی ئەم دوو بیرمەندە چی کۆیاندەکاتەوە و چی دەکرێت وەک ئەگەری ئاوێزان و سەنتێزی تێگەشتنی نێوانیان بێت.\n . Phallogocentrism: چەمکێکی دێرێدایە ئاماژە بە ئیمتیازدان بە نێرینەیی (فالوس) دەکات لە بنیاتنانی واتادا.\nڕەخنەی ژیژەک لە کەلتوری پۆستمۆدێرنیزم خۆی لە پووکانەوەی دەسەڵاتی ڕەمزیـدا دەبینێتەوە، ئەو دەسەڵاتەی کە "نا"ـیەکی سازشنەکاری دەخستەوە؛ لەجێی ئەوە "سوپەرئیگۆ"یەکی بارگرانتر شوێنی گرتۆتەوە کە بەردەوام دەڵێت "چێژبینە". –و\n . Conformist category: ئاماژەیە بەوەی كە بەختەوەری جۆرێك خۆگونجاندنی تیایە و هاوكات خۆلادانیشی تیایە لە ڕووبەڕووبوونەوەی تراومایی. ئەمە بەپێچەوانەی حەقیقەتەوە كە ڕەهەندێکی زبر و ئازاربەخشی هەیە -و\n Drives: پاڵنەر و ئارەزوو دوو چەمکی نێوپەیوەندیین کە ژیژەک لە تەواوی کارەکانی دا بەکاریاندەهێنێت، هەر لە دەروونشیکارییەوە بۆ فەلسەفە و سیاسەت. لە دیدارێکدا لەگەڵ Glyn Daly ژیژەک ئاماژە بەوە دەکات "پاڵنەر کەڵکەڵەی سەرەکیی کارەکانمە": چەمکی پاڵنەری مەرگی فرۆیدی یاخوود ئەوەی لە ئایدیالیزمی ئەڵمانیدا پێی دەوترێت نەفی. ئەگەر ئارەزوو خواست بێت بۆ ئۆبێکتی لەدەستچوو ئەوا پاڵنەر پێداگیرییەکی شێلگیرانەیە لەسەر خودی لەدەستچوووەکە و لەدەستچوون خۆی وەک ئۆبێکتێک. پاڵنەر دەتوانێت بەشەکی بێت و لە ئۆبێکتێکی دیاریکراودا بگیرسێتەوە، بەڵام هەروەها هەستێکی ڕەهایانە و پێداگرییانەی بێڕەچاوکردن یا لە ئەودیوی مەرگ و ژیانیشیەوە هەیە. بۆ نمونە کێشانی جگەرە، خەسڵەتی شتێکی زیادە و کۆنترۆڵنەکراوی هەیە کە دەتکوژێت، بەڵام سەرەڕای ئەوە، و تەنانەت لەبەرئەوە، شەقڵی شتێکی هەیە کە ناتوانیت نەیکەیت. هەر ئەم زیادەیە و شێتانەییە لەگەڵ تێکدانەکەیدا ئیمکان و شیانی شتی نوێ لەگەڵ خۆیدا دێنێت، هەروەک لاکان ئاماژەی پێدەدات "ویستی درووستکردنە لە سفرەوە و دووبارە دەستپیکردنەوەیە". ئەگەر ئارەزوو پێداگیری بێت لەسەر شتە سەرەتایی و کاتییەکان، ئەوا پاڵنەر جەختکردنەوەیە خاڵێکی دیاری کراو تەنانەت لە ئەودیوی پاساودانەوە ئەقڵانییەکانیشەوە. (سوود لە 'فەرهەنگی ژیژەک' وەرگیراوە بۆ ئەم پەراوێزە) -و


دێنس سوارێز - ویکیپیدیا، ئینسایکڵۆپیدیای ئازاد\nئەم وتارە ھەتیوە، چونکە ھیچ وتارێکی تر بەستەری پێی نەداوە. تکایە لە وتارە پەیوەندیدارەکانەوە بەستەرەکان بەم پەڕە ئاشنا بکە؛ بۆ پێشنیارەکان ئامرازی دۆزینەوەی بەستەر تاقی بکەرەوە. (تشرینی یەکەم ٢٠٢١)\nدێنس سوارێز لەگەڵ یانەی «ڤیاڕیال»، ساڵی ٢٠١٥\nدێنس سوارێز فێرناندێز (گۆکردن بە ئیسپانی: [ˈdenis ˈswaɾeθ feɾˈnandeθ]؛ لەدایکبووی ٦ی کانوونی دووەمی ١٩٩٤) یاریزانێکی پیشەگەری ئیسپانییە کە یاری بۆ یانەی سەلتا ڤیگۆ دەکات لە ڕۆڵی ناوەڕاستدا.\n١ کاروانی یاریکردن\n١.٢ مانچستەر سیتی\n١.٥ گەڕانەوە بۆ بارسێلۆنا\n١.٦ ئاڕسناڵ (خواستن)\n١.٧ سەلتا ڤیگۆ\nلەدایکبووی سالسێدا دی کاسیلاس، پۆنتێڤێدرا، گالیسیا، سوارێز یاریدەکرد بۆ یانەی «پۆرینۆ ئیندەستریال» لەگەڵ «سەلتا ڤیگۆ».\nسوارێز پەیوەندی بە یانەی مانچستەر سیتییەوە کرد، سوارێز خواستێکی زۆریشی بۆ ھات لەلایەن بارسێلۆنا، چێڵسی و مانچستەر یونایتدی شان لە شاندەرییان کە داوای کڕینی سوارێزییان دا بە بڕی ٨٥٠٬٠٠٠ یۆڕۆوە، و ٢٫٧٥ میلیۆن دۆلاری زیادەیان دەدا بەپێی ئاستی یارییەکانی سوارێز.\nسوارێز یاریکرد لە یاریێکی دۆستانەدا لەگەڵ یانەی «لۆس ئانجلس گالاکسی»، سوارێز ھاتە نێو یاریگا لە شوێنی یاریزان ئیدن دزیکۆ لە خوولەکی ٨٨، پەناڵتیێکیشی لێدا دوای خوولەکی زیادکراوی یارییەکە. سوارێز یاریزانێکی یەدەگی بەکارنەکراوبوو لە یاری دژی یانەی «بێرمینگھام سیتی» لە جامی کاراباو. لە یاری داھاتووی جامی کاراباو، سوارێز یەکەم یاری پیشەگەری خۆی کرد لەگەڵ مانچستەر سیتی لە بردنەوەیەکی (٥–٢) دژی یانەی «بێرمینگھام واندەرەرس». لە ١٧ی ئایاری ٢٠١٢، سوارێز بەشداری کرد لە یانەی یەدەگی مانچستەر سیتی دژی یانەی مانچستەر یونایتد لە جامی پیشەگەری مانچستەر، ھەرچەندە بە ئەنجامی (٢–٠) یارییەکەیان دۆڕاند. ساڵی ٢٠١٢، سوارێز وەک باشترین یاریزانی لاوی یانەکە ھەڵبژێردرا لەلایەن ھاندەرانەوە.\nلە ٢٢ی ئابی ٢٠١٣، سوارێز رێککەوتنێکی ٤ ساڵەی واژووکرد لەگەڵ یانەی بارسێلۆنا بە بڕێکی نەزانراو. وەرزی (٢٠١٣–٢٠١٤)، سوارێز زیاتر بۆ یانەی بارسێلۆنای ئاستی پلە دوو لە خوولی ئیسپانیای ئاستی پلە دوو (سیگوندا دیڤیژن) بۆ پەرەسەندنی تواناکانی.\nلە ٢٩ی ئابی ٢٠١٥، سوارێز ڕیککەوتنێکی ٤ ساڵەی واژووکرد لەگەڵ یانەی ڤیاڕیال بە بڕێکی نەزانراو.\nگەڕانەوە بۆ بارسێلۆنا[دەستکاری]\nلە ٤ی حوزەیرانی ٢٠١٦، بارسێلۆنا گەڕانەوەی سوارێزی بۆ یانەکەیان ڕاگەیاند. بارسێلۆنا بە بڕی ٣٫٥ میلیۆن یۆڕۆوە سوارێزییان گەیاندە ڕیزەکانیان، سوارێز ڕێککەوتنێکی ٤ ساڵەی واژووکرد لەگەڵ یانەکە و بەپێی ژمارەی سوارێز بۆ یانەکە، بارسێلۆنا ھەلی ئەوەیان پێدرا بۆ درێژکردنەوەی ساڵیک لە ڕێککەوتنی سوارێز و بارسێلۆنا. لە یەکەم وەرزی لەگەڵ بارسێلۆنا، سوارێز تەنھا لە ١٢ یاری بەشداربوو.\nلە ٣٠ی کانوونی دووەمی ٢٠١٩، سوارێز پەیوەندی بە یانەی ئارسناڵەوە کرد بە شێوەی خواستن تا کۆتایی وەرزی (٢٠١٨–٢٠١٩).\nلە ٣٠ی حوزەیرانی ٢٠١٩، ڕێککەوتنێکی ٤ ساڵەی واژووکرد لەگەڵ یانەی سەلتا ڤیگۆ بە بڕی ١٦ میلیۆن یۆڕۆ.\nسوارێز دوو گۆڵی بۆ یانەی نێودەوڵەتی ئیسپانیای ئاستی تەمەنی ژێر ١٧ ساڵان، دژی ھەڵبژاردەی مۆڵدۆڤا و ئێرلەندا. سوارێز بەشداریکرد جامی یۆڕۆی ئاستی تەمەنی ژێر ١٩ ساڵان کە توانییان جامەکە بەرزبکەنەوە. سوارێز لە خوولەکی ٧١ی یاری کۆتایی یۆڕۆ ھاتە نێو یاریگا دژی ھەڵبژاردەی یۆنان. سوارێز ٦ یاری بۆ ھەڵبژاردەکەی کرد، توانی دوو گۆڵ تۆماربکات و لە ٢٨٤ خوولەک بەشداربێت.\nلە ٢٦ی ئایاری ٢٠١٦، سوارێک یەکەم یاری پیشەگەری خۆی کرد بۆ ھەڵبژاردەی ئیسپانیا. لە گێمی دووەم، وەک یاریزانی یەدەگ ھاتە نێو یاریگا لە شوێنی یاریزان دەیڤد ڤیا لە یارییەکی دۆستانەدا لەگەڵ ھەڵبژاردەی بۆسنیا و ھێرزەگۆڤینا.\nمانچستەر سیتی ٢٠١١–١٢ خوولی ئینگلیزی (پریمەر لیگ) ٠ ٠ ٠ ٠ ١ ٠ ٠ ٠ ٠ ٠ ١ ٠\n٢٠١٢–١٣ ٠ ٠ ٠ ٠ ١ ٠ ٠ ٠ ٠ ٠ ١ ٠\nبارسێلۆنای ئاستی پلە دوو ٢٠١٣–١٤ خوولی ئیسپانی ئاستی پلە دوو ٣٦ ٧ — ٣٦ ٧\nسیڤیلیا (خواستن) ٢٠١٤–١٥ خوولی ئیسپانی (لا لیگا) ٣١ ٢ ٦ ١ — ٩ ٣ ١ ٠ ٤٧ ٦\nڤیاڕیال ٢٠١٥–١٦ خوولی ئیسپانی (لا لیگا) ٣٣ ٤ ٢ ٠ — ١٣ ١ — ٤٦ ٥\nبارسێلۆنا ٢٠١٦–١٧ خوولی ئیسپانی (لا لیگا) ٢٦ ١ ٧ ٢ — ١ ٠ ٢ ٠ ٣٦ ٣\n٢٠١٧–١٨ ١٨ ٢ ٥ ١ — ٣ ٠ ١ ٠ ٢٧ ٣\n٢٠١٨–١٩ ٢ ٠ ٤ ٢ — ٢ ٠ ٠ ٠ ٨ ٢\nئارسیناڵ (خواستن) ٢٠١٨–١٩ خوولی ئینگلیزی (پریمەر لیگ) ٤ ٠ ٠ ٠ ٠ ٠ ٢ ٠ ٠ ٠ ٦ ٠\nیۆڕۆ لیگ یەک جار: ٢٠١٤–٢٠١٥\nلا لیگا دوو جار: ٢٠١٦–٢٠١٧، ٢٠١٧–٢٠١٨\nجامی شای ئیسپانیا دوو جار: ٢٠١٦–٢٠١٧، ٢٠١٧–٢٠١٨\nجامی سووپەری یەک جار: ٢٠١٦\nئیسپانیای ئاستی ژێر ١٩ ساڵان\nجامی یۆڕۆی ئاستی ژێر ١٩ ساڵان یەک جار: ٢٠١٢\nئیسپانیای ئاستی ژێر ٢١ ساڵان\nپلەی دووەم بوو لە یۆڕۆی ئاستی ژێر ٢١ ساڵان یەک جار: ٢٠١٧.\n^ "Page Not Found – Common – Manchester City FC". ٢٠ی حوزەیرانی ٢٠١٢ لە وەیبەک مەشین، ئەرشیڤ کراوە.\n^ ئ ا "¡Bienvenido, Denis Suárez!" [Welcome, Denis Suárez!] (بە ئیسپانی). Villarreal's official website. 29 August 2015. Archived from the original on 1 September 2015. Retrieved 29 August 2015. ١ی ئەیلوولی ٢٠١٥ لە وەیبەک مەشین، ئەرشیڤ کراوە.\n^ "Euro 2016: Del Bosque hands debuts to eight players – MARCA English". Marca. Archived from the original on ٤ی حوزەیرانی ٢٠١٩. Retrieved ٧ی ئەیلوولی ٢٠١٩. Check date values in: |access-date=, |archive-date= (help)\n^ دێنس سوارێز لە ساکروێی\n^ "وەشانی ئەرشیڤکراو". Archived from the original on ٤ی ئازاری ٢٠٢٠. Retrieved ٧ی ئەیلوولی ٢٠١٩. Check date values in: |access-date=, |ڕێکەوتی ئەرشیڤ= (help)\nوەرگیراو لە «https://ckb.wikipedia.org/w/index.php?title=دێنس_سوارێز&oldid=899524»\nوتارە ھەتیوەکان لە تشرینی یەکەم ٢٠٢١\nئەم پەڕەیە دواجار لە ١٣:٢٢ی ٤ی شوباتی ٢٠٢٢ نوێ کراوەتەوە.


دووەم ساموئێل 11\n<< < دووەم ساموئێل 11 > >>\n١ لە بەهاری ساڵ، لە کاتی ڕۆیشتنی پاشاکان بۆ جەنگ، داود یۆئابی لەگەڵ هەموو خزمەتکارەکانی و هەموو سوپای ئیسرائیلدا نارد و عەمۆنییەکانیان تێکشکاند و ڕەبەیان گەمارۆ دا، بەڵام داود لە ئۆرشەلیم مایەوە.\n٢ ئەوە بوو دەمەو ئێوارە داود لەسەر قەرەوێڵەکەی هەستا و لە سەربانی کۆشکی پاشا پیاسەی دەکرد، لە سەربانەوە ژنێکی بینی خۆی دەشوات. ژنێکی زۆر جوان بوو، ٣ داودیش خەڵکی نارد بۆ سۆراغی ژنەکە، جا یەکێک گوتی: «ئەمە بەتشەبەعی کچی ئەلیعامە و ژنی ئوریای حیتییە.» ٤ ئینجا داود چەند نێردراوێکی نارد بۆ هێنانی، ژنەکەش لە خوێنلێچوونی مانگانەی پاک ببووەوە و هاتە لای داود، ئەویش لەگەڵی جووت بوو، پاشان ژنەکە گەڕایەوە بۆ ماڵەکەی خۆی. ٥ ژنەکە سکی پڕ بوو، ناردی و بە داودی ڕاگەیاند، گوتی: «سکم پڕە.»\n٦ داودیش نێردراوی بۆ لای یۆئاب نارد و گوتی: «ئوریای حیتیم بۆ بنێرە.» یۆئابیش ئوریای بۆ لای داود نارد. ٧ کاتێک ئوریا هاتە لای، داود لە هەواڵی سەلامەتی یۆئاب و سوپا و چۆنیەتی سەرکەوتنی جەنگی پرسی. ٨ پاشان داود بە ئوریای گوت: «بگەڕێوە ماڵەکەت و قاچەکانت بشۆ.» جا ئوریا لە کۆشکی پاشا چووە دەرەوە، دوابەدوای ئەویش دیارییەک لەلایەن پاشاوە نێردرا بۆی. ٩ بەڵام ئوریا لە دەروازەی کۆشکی پاشادا لەگەڵ هەموو خزمەتکارەکانی گەورەکەیدا خەوت و نەگەڕایەوە ماڵەکەی خۆی.\n١٠ ئینجا بە داود ڕاگەیەنرا کە ئوریا نەگەڕاوەتەوە ماڵەوە. داودیش بە ئوریای گوت: «تۆ لە ڕێوە نەهاتوویت؟ ئەی بۆچی نەگەڕایتەوە ماڵەوە؟»\n١١ ئوریاش بە داودی گوت: «سندوقەکە و ئیسرائیل و یەهودا لەناو چادردا نیشتەجێن، یۆئابی گەورەم لەگەڵ پیاوەکانی پاشام لە دەشتودەر چادریان هەڵداوە. ئایا منیش بچمەوە ماڵەکەم بخۆم و بخۆمەوە و لەگەڵ ژنەکەمدا پاڵ بکەوم؟ بە گیانی تۆ، دڵنیابە، من کاری وا ناکەم!»\n١٢ ئینجا داود بە ئوریای گوت: «ئەمڕۆش لێرە بمێنەرەوە و سبەینێ دەتنێرمەوە.» ئیتر ئوریا بۆ ئەو ڕۆژە و ڕۆژی دواتریش لە ئۆرشەلیمدا مایەوە. ١٣ داود بانگی کرد، ئەویش لەگەڵیدا خواردی و خواردیەوە هەتا ئەوەی داود ئەوی مەست کرد، بەڵام ئوریا بۆ ئێوارە ڕۆیشت تاوەکو لەگەڵ خزمەتکارەکانی گەورەکەیدا لە جێگاکەی بنووێت و نەچێتەوە ماڵەکەی خۆی.\n١٤ بۆ بەیانی داود نووسراوێکی بۆ یۆئاب نووسی و بە دەستی ئوریادا ناردی. ١٥ لە نووسراوەکەشدا نووسیبووی و دەیگوت: «ئوریا بخەنە ناو گەرمەی شەڕەکەوە و لە پشتی بکشێنەوە هەتا لێی دەدرێت و دەکوژرێت.»\n١٦ جا کاتێک یۆئاب گەمارۆی شارەکەی دابوو، ئوریای لەو شوێنە دانا کە دەیزانی پیاوە بەهێزەکان لەوێن. ١٧ لەو کاتەدا پیاوانی شارەکە هاتنە دەرەوە و لە دژی یۆئاب جەنگان، ژمارەیەک لە خزمەتکارەکانی داود کەوتن و ئوریای حیتیش کوژرا.\n١٨ یۆئابیش نێردراوێکی نارد و هەموو کاروبارەکانی جەنگی بە داود ڕاگەیاند. ١٩ فەرمانیشی بە نێردراوەکە کرد و گوتی: «پاش ئەوەی وردەکارییەکانی جەنگەکە بۆ پاشا باس دەکەیت، ٢٠ ئەگەر تووڕەیی پاشا جۆشا و گوتی: ”بۆچی لە شارەکە نزیک کەوتنەوە بۆ جەنگ؟ ئەی نەتانزانی ئەوان لەسەر شووراکەوە تیرتان تێدەگرن؟ ٢١ کێ ئەبیمەلەخی کوڕی یەروبەشەتی* کوشت؟ ئایا ژنێک لەسەر شووراوە بەرداشی سەرەوەی دەستاڕێکی تێنەگرت و لە تێڤێچ کوژرا؟ بۆ لە شووراکە نزیک کەوتنەوە؟“ تۆش ئەو کاتە بڵێ: ”هەروەها ئوریای حیتی خزمەتکاریشت کوژراوە.“»\n٢٢ نێردراوەکە ڕۆیشت، کاتێک هاتە لای داود هەموو ئەو شتانەی پێ ڕاگەیاند کە یۆئاب پێی ڕایسپاردبوو. ٢٣ هەروەها نێردراوەکە بە داودی گوت: «خەڵکەکە بەسەرماندا زاڵ بوون، هاتن لە دەشتودەر لەگەڵمان بجەنگن، بەڵام هەتا دەمی دەروازەکە پاشەکشەمان پێکردن. ٢٤ ئینجا تیرهاوێژەکان لەسەر شووراکەوە تیربارانیان کردین و ژمارەیەک لە خزمەتکارەکانی پاشا کوژران، ئوریای حیتی خزمەتکاریشت کوژرا.»\n٢٥ داودیش بە نێردراوەکەی گوت: «ئاوا بە یۆئاب دەڵێیت: ”ئەم کارەت پێ خراپ نەبێت، چونکە شمشێر جارێ ئەم و جارێ ئەو دەخوات. شەڕەکەت لەسەر شارەکە بەتین بکە و کاولی بکە.“ ئەمە بۆ هاندانی یۆئاب بڵێ.»\n٢٦ کاتێک ژنەکەی ئوریا بیستی کە ئوریای مێردی کوژراوە، شیوەنی بۆ پیاوەکەی گێڕا. ٢٧ پاش تێپەڕبوونی ڕۆژانی پرسە، داود ناردی بەدوایدا و خستییە پاڵ ماڵەکەی خۆیەوە و بوو بە ژنی و کوڕێکی لێی بوو. بەڵام ئەم کارەی داود کردی، لەبەرچاوی یەزدان ناپەسەند بوو.